By Камолиддин Иноятуллоҳ on 12/03/2018 МАҚОЛАЛАР Маҳрумлар\nЭй маҳрум! Гарчи сен дунёдаги энг қиммат нарсага эга бўлиб, дунё хазиналари қўлингда турса ҳам, ўзингни дунёдаги энг гўзал лаҳзалар –Аллоҳ учун пешонани ерга қўйишдек гўзал лаҳзалардан маҳрум қилдинг. Ўзингни энг гўзал лаззат – Аллоҳга муножот қилиш, Унга ялиниб-ёлвориш, ўзни хор тутиб, Унга бўйин эгиш лаззатидан маҳрум қилдинг… Беш вақт намоз, кечанинг дуолар ижобат бўладиган охирги учдан бири… буларнинг барчасидан маҳрум бўлдинг. Содиқ намозхонлардан сўра, иккиланма, улар намоздан нима топадилар? Сўра улардан! Улар сенга хотиржам, рози бўлган ва дунё ҳаловатини топган сокин нафс билан: “ Биз роҳат-ҳаловатни топдик, дунёда ғам-ташвиши, юрак сиқилиши кўп бўлган инсонлар намозга бепарво, намозни зое қилувчи инсонлар деб топдик”, дейишади. Ҳақиқатда ҳам шундай, лекин сен ноумид бўлма, азиз дўстим! Сенга хушхабар бор, Аллоҳ таолонинг ушбу сўзи бор: “Фақат улар ичидан ўз гуноҳларига тавба қилган, Раббига иймон келтирган ва тавбасига тасдиқ ўлароқ солиҳ амаллар қилган кишиларнинг тавбаларини Аллоҳ қабул этгай ва ўшалар мўминлар билан бирга жаннатга киргайлар, уларнинг солиҳ амалларидан бирон нарса камайтирилмагай” (Марям сураси, 60).\nТавба қилувчи ўзини нафс-ҳаво асирлигидан халос қилади, қалбини маъсият қамоғидан озод этади. Тавба қилувчи тоат ҳаловатини, ибодат роҳатини, иймон таъмини, Аллоҳга юзланиш лаззатини топади. Тавба қилишдан маҳрум эса қалбда сиқилиш, юзда қайғу, беҳаловатлик, нафс-ҳавога қулликдан бошқа нарса топа олмайди. Содиқ тавба қилган кишининг тили орқали қалбидан чиққан рост сўзини кўринг (байт мазмуни): «Бугун янги туғилган кундир, ўтгани мен балоланган ўлимдир…»\nЭй маҳрум! Аллоҳга тавба қил, тавба таъмини тот, қалб сиқиб чиқарган кўз ёшлар ҳаловатини тот. Бу кўз ёшлар кўздан сизиб, яноқлардан оқсин, гуноҳлар чўғини ўчирсин. Раббинг билан холи қол, гуноҳларингни эътироф эт, Парвардигоринга дуо қил. «Эй Аллоҳим! – де, – Сен Роббимсан ва Сендан ўзга ҳақ илоҳ йўқ. Мен Сенинг қулингман. Мен қурбим етганича Сенинг аҳд паймонинг ва ваъдангда турибман. Ўзим қилган нарсалар ёмонлигидан Сендан паноҳ тилайман. Сенинг менга берган неъматларингни ҳам, қилган гуноҳларимни ҳам эътироф этаман. Мени мағфират қил. Албатта, фақат Сенгина гуноҳларни кечирувчисан».\nХатоларинга йиғла, муножот лаззатини ўзингда ҳис қил, Аллоҳ таолога хорлик ва қулликни эътироф эт, Аллоҳга сидқидилдан тавба қил, Унга муножот қилиб айт: “Парвардигоро! Албатта, мен ўз нафсимга кўп зулмлар қилдим. Гуноҳларни ёлғиз Сенгина кечирувчисан. Мени Ўз марҳаматинг – Ўз томонингдан бўладиган мағфират билан кечиргин, раҳм этгин! Албатта Сен кечирувчи ва раҳмли Зотсан».\nПайғамбар соллаллоҳу алайҳи ва саллам каби, сен ҳам бу дуоларни айтиб юришни одат қил.\nАллоҳни Яратувчи деб, Исломни дин деб ва Муҳаммад соллаллоҳу алайҳи ва салламни Пайғамбар деб рози бўлган киши иймон таъмини тотади. Шоҳлар шоҳига қулоқ сол, осмонлару ерни яратган Зотни эшит, Мағфиратли, Муҳаббатли Зот сенга нидо қиляпти, ўта Меҳрибон, жуда Раҳмли Зот сенга хитоб қилмоқда: «Эй Пайғамбар, Гуноҳу маъсиятларга муккасидан кетган ва нафсларнинг гапига кириб, гуноҳлар қилиш билан ўзларига зулму исроф қилган бандаларга айтинг: «Сизлар гуноҳимиз кўп деб, Аллоҳнинг Раҳматидан умидсиз бўлиб қолманглар. Шубҳасиз Аллоҳ ҳар қанча кўп гуноҳ қилган киши ҳам гуноҳидан тавба қилса ва гуноҳларидан қайтса, барча гуноҳларини мағфират қилади. У тавба қилувчи бандаларининг гуноҳларини кечирувчи уларга Раҳмли Зотдир» (Зумар сураси, 53).\nҲадиси Қудсийда Аллоҳ таоло деди: “Эй бандаларим, сизлар кечаю кундуз гуноҳ қиласиз. Мен эса барча гуноҳларни кечираман, бас, Менга истиғфор айтинг, Мен сизларни кечираман” (Муслим ривояти).\nБошқа бир ҳадиси қудсийда Аллоҳ субҳонаҳу ва таоло шундай деди: «Эй Одам фарзанди, мудом Менга дуо қилар экансан ва Мендан умид қилар экансан, нима қилган бўлсанг ҳам, (қандай катта гуноҳ бўлишидан) қатъи назар кечираман. Эй Одам фарзанди, агар гуноҳларинг осмондаги булутларга қадар етиб борса ва Мендан мағфират сўрасанг, (қандай катта гуноҳлигидан) қатъи назар, мағфират қиламан. Эй Одам фарзанди, агар Менинг ҳузуримга ер юзичалик гуноҳлар билан келсанг-у, Менга ҳеч нарсани шерик қилмаган ҳолда йўлиқсанг, Мен сенга ер юзичалик мағфират билан рўбарў бўламан» (Термизий ривояти).\nЭй маҳрум! Осмонлару Ернинг Парвардигоридан ушбу нидоларни эшитдинг. Хўш, нима узринг бор энди? Дунёдаги энг бахтли лаҳзалар, Аллоҳга бўйин эгиб, Унга зорланиб, Ундан қўрқиб, йиғлаб, истиғфор айтиб, тавба қилган кундир. Сўзлари содиқ, кўз ёшлари қайноқ, ғам-ташвишлари оғир тавба қилувчилар, маҳрумлик аччиғидан сўнг иймон ҳаловатини тотинг, ҳайрат ўтидан сўнг ишонч роҳатини топинг, изтиробли йўллардан сўнг хотиржам ҳаётда яшанг. Мана шундай яхшиликлардан, бахт-саодат ва роҳатлардан нима учун ўзингизни маҳрум қилишингиз керак? Гуноҳ қилиб қўйсангиз, тавба қилиб истиғфор айтинг, хато қилиб қўйсангиз тўғриланг, тузатинг. Раҳмат кенгдир, эшиги очиқдир.\nИбн Қоййим роҳимаҳуллоҳ “Фавоид” китобларида шундай деганлар: “Барака топкур, ўзингни камситма, тавба қилувчи севиклидир, синиқ одам саломатдир, муҳтожликка иқроринг айни бойликдир, надоматдан бош эгишинг олийликдир, хатони тан олишинг тўғриликдир”. Демак, Аллоҳ учун қуллик қилиш азизлик ва олийликдир. Бошқага қуллик эса хорлик ва пастликдир.\nҲабибим! Тавба қилсанг, мен хурсанд бўламан, Аллоҳга қайтишинг билан шодланаман. Менда бундан бошқа нарса йўқ. Шеърнинг маъноси:\nСодиқ тавба қилиш билан Аллоҳ таолога қайтайлик.\nБиз тавба қилувчилар билан биргамиз, уларга қўлимизни чўзамиз, молимиз ва дуоларимиз билан ёрдам берамиз.\nБизнинг қўлимизда бундан бошқа нарса йўқ.\nAvvalgi maqolaМуҳаддислар: Имом Ибн Ҳиббон Бустий (3)\nKeyingi maqola Намоздан кейинги зикрлар ҳақида


Беларусь президенти Александр Лукашенко расмий ташриф билан Қозоғистонга келди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон давлат раҳбари Қосим-Жўмарт Тўқаев ўз қароргоҳида Беларусь Президенти Александр Лукашенко билан учрашди. Юқори мартабали меҳмонни фахрий қоровул кутиб олди. Расмий маросимда Миллий гвардия оркестри Қозоғистон Республикаси ва Беларусь Республикаси мадҳияларини ижро этди. Беларусь Республикаси президенти Александр Лукашенконинг Қозоғистон республикаси пойтахтига икки кунлик расмий ташрифи “Мангу олов” ва “Ватан ҳимоячилари” монументи пойига гулчамбар қўйиш билан бошланди. Шуни ҳам айтиш керакки, бугунги учрашувлар тор доирада ва кенг таркибда ўтиши режалаштирилган. Уларда саноат кооперациясини кенгайтириш, иқтисодиётнинг турли соҳаларида ҳамкорликни кучайтириш истиқболлари муҳокама қилиниши режалаштирилган.\n- Биз беларусь делегацияси ташрифидан жуда мамнунмиз. Бу мамлакат билан Қозоғистонни анъанавий дўстлик, ҳамкорлик ришталари боғлайди, халқларимиз бир-бирини ҳурматлайди ва бу тарихий йўлимиз туфайли олдиндан белгиланган. Ҳурматли Беларусь Республикаси президенти Александр Григорьевич Лукашенко раҳбарлигидаги ташриф мамлакатлар ўртасидаги ҳамкорликни муҳокама қилиш, зарурат туғилганида унга туртки бериш учун яхши имконият. Ҳозиргина ёпиқ форматда ўтган юзма-юз учрашувда биз асосий муаммоли масалаларни муҳокама қилдик. Зеро, ҳатто бир-бири билан энг яқин муносабатлар ўрнатган давлатлар орасида ҳам муҳокама қилиш, аниқлаш, энг муҳими, ҳал қилиш зарур бўлган масалалар чиқиб туради.\nБеларусьАлександр ЛукашенкоҚосим-Жўмарт ТўқаевБеларусь ПрезидентиҚозоғистон Президенти Қосим-Жўмарт


Ўзбекистон Болалар ва ўсмирлар адабиёти халқаро кенгашига аъзо бўлди - xabar.uz\nЎзбекистон Болалар ва ўсмирлар адабиёти халқаро...\n02.04.2022 20:44 0 1062\nЎзбекистон Болалар ва ўсмирлар адабиёти халқаро кенгашига аъзо бўлди.\nБу ўзи қандай ташкилот?\nБолалар ва ўсмирлар адабиёти халқаро кенгаши (International Board on Books for Young People — IBBY) 1953 йилда Цюрих (Швейцария)да ЮНЕСКОнинг Болалар ва ўсмирлар адабиёти бўйича халқаро кенгаши томонидан ташкил этилган. Кенгашнинг асосий мақсади болалар ва ёшлар адабиётини ривожлантириш, мамлакатлар миллий адабиётини халқаро миқёсга кўтариш ва оммалаштиришга кўмаклашишдир. IBBY айнан шундай мақсадга кўра ижодий ва ижтимоий кучларни бирлаштиришади. Шу кунга қадар Ўзбекистон ушбу ташкилотга аъзо эмас эди. Ташкилот низомига кўра, ҳар бир давлатда Миллий шўъба ташкил этилиши мумкин, фақат бунда ташкилотнинг ўзига яраша шартлари ва тўлов суммаси мавжуд.\nIBBYнинг Ўзбекистон Республикаси Миллий шўъбаси АОКА ташаббуси билан ташкил этилди.\nIBBYга аъзолик бизга нима беради?\nБундан буён Ўзбекистоннинг барча ижодкорлари, жумладан, болалар ёзувчилари, рассомлар ва бошқа китоб соҳасида меҳнат қилувчи инсонлар халқаро конгрессларда иштирок этиш имкониятига эга бўлишади.\nЯна бир қувонарли томони, ўзбек тилидаги болалар адабиётини ҳам жаҳон миқёсида тақдим этиш, ижодкорларимизни турли хил совринларга, жумладан Ҳанс Кристиан Андерсен номидаги соврин учун номзодини илгари суриш имконияти пайдо бўлди.\nIBBY, шунингдек, ҳар икки йилда бир маротаба миллий шўъбаларнинг ҳар биридан кўзга кўринган ёзувчилар, иллюстратор-рассомлар ва таржимонларни эътироф қилиш мақсадида уларнинг энг яхши ишларини IBBY Honour List рўйхатига киритади.\nIBBYнинг барча аъзолари учун алоҳида аҳамиятга эга воқеа бу ҳар икки йилда бир марта ўтказиладиган Халқаро болалар адабиёти кенгашининг Бутунжаҳон конгрессидир. Миллий шўъбага эга ҳар бир давлат Халқаро конгресс мезбони бўлиш имконига эга ва мамлакат мезбонликка ариза бергач, кенгаш ижроия қўмитаси аъзолари томонидан овоз бериш йўли билан аниқланади. Демак, бундай имконият Ўзбекистон Республикаси Миллий шўъбасида ҳам мавжуд.\n2022 йилги IBBY Конгрессига Малайзия мезбонлик қилади. Ушбу конгрессда бу йил Ўзбекистон ҳам қатнашади.\nБундан чиқди, ушбу халқаро ташкилотга аъзолик Ўзбекистонда болалар адабиётининг ривожланиши учун катта манфаат келтиради. Бу юртимизда китобхонликни ривожлантириш, рағбатлантириш ва тарғиб қилиш борасидаги катта қадамдир. Эндиликда IBBY орқали адабиёт борасида ҳам ўзаро ҳамкорликлар олиб борилиши, жумладан ўзбек болалар адабиётининг хорижий тилларга ва хорижий тиллардаги энг машҳур болалар китобларининг ўзбек тилига таржима қилиниши кутилмоқда.\nБолалар ва ўсмирлар адабиёти халқаро кенгашига аъзолик бугунги байрам — Халқаро болалар адабиёти куни учун ажойиб совға бўлди дея оламиз.\nМаданият 29/06, 07:58\nМаданият 24/05, 10:20\nМаданият 07/03, 22:31\nМаданият 27/02, 22:41


5G ва тезкор интернет: «Ўзбектелеком»да қандай...\n27.09.2019 14:53 0 3187\nАввал хабар берганимиздек, 25-27 сентябрь кунлари Тошкентда анъанавий ICTEXPO 2019 кўргазмаси бўлиб ўтди.\nICTEXPO 2019да мамлакатимиз компаниялари билан бир қаторда хориж компаниялари ҳам ўз хизмат ва технологияларини тақдим этди.\nАКТ ҳафталигининг бош техник ҳамкори — «Ўзбектелеком» АК энг йирик стенди билан ҳам кўргазмага келувчиларнинг ёдида қолди. Улкан стендда компания ҳамда филиалларининг инновацион хизматлари, оддий фойдаланувчидан тортиб корпоратив мижозлар учун фойдали акциялари ва бонуслари намойиш этилди.\nБешинчи авлод алоқа технологиялари бу йилги кўргазманинг бош мавзуларидан бирига айланди. Хусусан, «Ўзбектелеком» АК «ЎзМобайл» филиали ҳам яқинда ўз 5G-тармоғини синовдан ўтказишни бошлаганди.\n— 5G стандартидаги мобил алоқа — «Ўзбектелеком» АК стендининг бу йилги бош мавзуси, — деди «ЎзМобайл» филиали тармоқларни ривожлантириш хизмати раҳбари Эркин Ҳайдаров. — Стендимизга келувчилар махсус терминаллар орқали «ЎзМобайл» филиалининг 5G стандартидаги 1 Гбит/сониядан юқори тезликка эга тармоғи имкониятларини синаб кўришди.\n«ЎзМобайл» бир пайтнинг ўзида ҳам CDMA, ҳам GSM стандартида хизматлар кўрсатувчи Ўзбекитон бозоридаги энг ёш GSM мобил алоқа операторидир. Филиал GSM тармоғини 2015 йилдан бери қуриб келяпти ва ҳозирги кунда бу турдаги жами 9,5 мингдан ортиқ база станцияларини ишлатмоқда. 2019 йилнинг ўзида 3,5 мингдан ортиқ база станциялари ишга туширилди, йил охиригача жами кўрсаткични 11 минг база станциясига, Ўзбекистонни оператор сигналлари билан қоплаш даражасини 90 фоиздан ошириш режалаштирилган.\nЮқоридаги видеорепортажда «Ўзбектелеком» АК мутахассислари компаниянинг мобил алоқа ва интернет хизматлари борасида амалга ошираётган энг сўнгги янгиликлари ҳақида батафсил маълумот беришган.\nинтернет 5G Ўзбектелеком ICTEXPO\nТехнология 29/05, 15:22


Иммунитетни мустаҳкамловчи маҳсулотлар маълум қилинди » "Kattaqo'rgon haqiqati" газетаси\nXarita: Демонстрационный сайт » Jamiyat » Иммунитетни мустаҳкамловчи маҳсулотлар маълум қилинди\nИммунитетни мустаҳкамловчи маҳсулотлар маълум қилинди\n04 ноябрь, 2019 0 205\nКуз келиб, ҳаво ўзгарувчан бўлиб қолган бир пайтда парҳезшунослар иммунитетни мустаҳкамлашга ёрдам берувчи муайян маҳсулотларни истеъмол қилишни тавсия қилишади. Уларнинг таъкидлашича, С витамини тақчиллиги иммунитетни пасайтириши мумкин. Шу сабабли шамолламаслик учун унинг миқдорини меъёрида ушлаб туриш лозим.\n“Аксарият одамлар цитрус мевалар С витамини бўйича чемпион, деб ўйлайдилар. Аслида бундай эмас. С витамини булғор қалампири ва тузланган карамда анча кўпроқдир. Уларда апелсиндан кўра 10 марта кўпроқ С витамини бор”, дебайтмоқда парҳезшунос шифокор Сергей Обложко.\nШунингдек, мутахассислар мевалар ва резаворлар истеъмол қилишни тавсия қилишади. Мавсумнинг бу вақти резавор меваларни топиш қийинроқ бўлса-да, улар музлатилган ҳолатда ҳам бирдек фойдалидир.\nШунингдек, ёрқин рангдаги сабзавотлар, мисол учун, сабзи, кўкатларни хом ёки бироз термик ишланган ҳолатда истеъмол қилиш ҳам фойдалидир.\nИммунитетни қўллаб-қувватлаш учун ёнғоқ, жавдар унидан тайёрланган нон, авокадо, тухумнинг сариғини истеъмол қилиш кони фойда. Улар Е витаминига бой бўлади.\nРух моддаси сақловчи маҳсулотлар ҳам шамоллашимизга йўл қўймайди.\n“Эрталаб 30 грамм ёнғоқ – бу етарли миқдордир. Бу миқдорда микроэлементлар ва фойдали ёғлар етарли бўлади ва хавфсиз калория ҳисобланади”, деб айтмоқда парҳезшунос.\nЁғли овқатлар, консерваланган, маринадланган маҳсулотлар, қаҳва, спиртли ичимликлардан эса воз кечишга тўғри келади. Организм юқори калорияли овқатни ҳазм қилишда кўпроқ энергия сарфлайди, спиртли ичимликлар эса фойдали компонентларнинг ўзлаштирилишини секинлаштиради.


AFP ва Карвосарой\nРоссия ташқи ишлар вазирлиги матбуот котиби Мария Захарованинг сўзларига кўра, Исроил фойдасига жосуслик қилишда гумонланган россиялик журналист билан боғлиқ воқеага ойдинлик киритиш учун, Эрон элчихонаси вакили зудлик билан вазирликка чақиртирилган. (Россия ташқи ишлар вазирлиги)\nРоссия ҳукумати Эрон элчисини Москвага чақириб, Теҳронда россиялик журналистнинг ҳибсга олинишига ойдинлик киритишни сўраган. Бу ҳақда Россия расмийлари жума (4 октябрь) куни хабар берганлар.\nРоссия ташқи ишлар вазири матбуот котиби Мария Захаровага кўра, Эрон элчихонаси вакили Исроил фойдасига жосуслик қилишда гумонланган россиялик журналист билан боғлиқ воқеага «аниқлик киритиш ва журналист Юлия Южикнинг ҳуқуқлари ҳимоя қилинишини таъминлаш мақсадида зудлик билан ташқи ишлар вазирлигига таклиф этилган».\nЗахарова бошқа тафсилотларни очиқламади.\nТеҳрондаги Россия элчихонаси AFPга маълум қилишича, дипломатик миссия журналист олдига кириш учун консуллик рухсати берилишини сўраган.\n«У Исроил хавфсизлик хизматларига ишлаганликда айбланмоқда», деб айтган Теҳрондаги Россия элчихонаси матбуот котиби Андрей Ганеко журналистнинг онаси берган маълумотга таяниб.\nРоссия оммавий ахборот воситалари томонидан Южикнинг собиқ эри деб иддао қилинган журналист Борис Войцеховскийнинг сўзларига кўра, аёл пайшанба куни Теҳронда қўлга олинган ва қамоққа ташланган. Суд жараёни шанба (5 октябрь) кунига белгиланган, деди у.\nВойцеховскийнинг айтишича, Эрон Ислом инқилоби қўриқчилари корпуси (IRGC) аъзолари Южик яшаётган меҳмонхона эшигини бузиб кириб, уни қўлга олганлар. Унга пайшанба куни кечқурун оила аъзоларига қўнғироқ қилишга рухсат берилган.\nIRGC апрель ойида Қўшма Штатлар томонидан террорчилик ташкилоти деб тан олинган.Ўтган ой АҚШ расмийларига террорчилик ташкилотларини қўллаб-қувватлаётган хорижий молиявий институтларни нишонга олиш учун кенгайтирилган ваколатлар берилган эди.\n38 яшар Южик бир қатор нашрлар, жумладан «Newsweek» сайтининг русча версияда ишлаган.\nУ иккита китоб муаллифидир. Улардан бири – 2004 йилда 330 кишини ҳаётдан олиб кетган (уларнинг қарийб ярми ёш болалар) Беслан мактабидаги қонли қирғинда омон қолганлар гувоҳлигига асосланиб ёзилган «Беслан луғати» китобидир.\nСўнгги ҳодиса Москва ва Теҳрон ўртасида тобора кучайиб бораётган тангликни акс эттираётган бўлиши мумкин.\nКузатувчиларга кўра, Россиянинг Суриядаги урушдан кейинги амбициялари уни мамлакатдаги ҳарбий ҳозирликни узайтиришга, сиёсий ва иқтисодий таъсирини кенгайтиришга ундамоқда, бу эса IRGC кучларининг Суриядаги мавқеини мустаҳкамлашга интилаётган Эрон билан ихтилоф келтириб чиқариши муқаррардир.\nШу билан бир вақтда, барча аломатлар Россиянинг Сурияда муддатсиз қолишига ишора қилмоқда.\nЯқинда Россия мудофаа вазирининг Сурияга ташрифи чоғида, AFP ва бошқа нашрлар журналистлари Россия қўшинларининг Яқин Шарқ бўйлаб таъсирга эга бўладиган ҳарбий ҳозирликларини мустаҳкамлаётганига гувоҳ бўлдилар.\nРоссиянинг ҳарбий ва сув ости кемалари Ўртаер денгизи шарқидаги улкан мажмуа – Тартус базасига намойишкорона жойлаштирилган.\nАммо шу билан бирга мухбирларга дам олаётган аскарларнинг тренажёр залда машқ қилаётгани, русча пишириқлар билан сийлаётган қандолатчилик расталари, баня номи билан танилган машҳур ёғоч ҳаммомлар ва ҳатто пиёзсимон гумбазли, ичи иконаларга тўла православ черковлари кўрсатилган.\nРус аскарлари учун «барча зарурий қулайликлар» яратиб берилган, дейди зобитлардан бири.\nЭрон мустақил ва суверен давлат, Россиялик бир тўда ўғриларнинг ноғорасига ўйнамайди.\nЭроннинг Россиядан ҳеч қандай қарзи йўқ. Захарова жаҳаннамга равона бўлсин.\nҚирғизистонда террорчиликда гумонланган шахс қўлга олинди\nҚирғизистон ҳукумати террорчиликда гумонланган шахсни қўлга олди


09 декабр 2019, Тошкент вақти: 10:14\nМахсус амалиёт пайтида қўлга олинган 28 яшар ўзбекистонлик аёл.\nМосквада маҳаллий тадбиркордан 50 минг доллар миқдорида пул талаб қилаётганликда айбланаётган 28 ёшли ўзбекистонлик аёл қўлга олинди.\nБир неча шериклари билан ҳамкорликда яратилган ўз “ижодини” 28 ёшли бу аёл 50 минг долларга баҳолагани айтилмоқда.\nРоссия Ички ишлар вазирлиги Ахборот маркази бошлиғи Елена Алексеева воқеа тўғрисида Озодликка мана буларни айтиб берди:\n- Маълум бўлишича, ярим йилча олдин у бир коммерсант билан танишиб қолган ва ишқий у билан алоқаларга киришган. Бу алоқалар барчаси хуфя видеокамера билан тасвирга туширилган экан. Кейин бу аёл видеофайлларни 50 минг АҚШ долларига сотиб олишни бизнесменга таклиф қилган. Акс ҳолда бу тасвирларни у Интернетга жойлаштириш билан қўрқитган. Бизнесмен полицияга мурожаат қилди ва унинг аризаси билан “тамагирлик” моддаси асосида жиноий иш қўзғатилди. Пулларнинг бир қисмини олаётганида Ўзбекистон фуқароси бўлган 28 ёшли аёл жиноят жойида полиция томонидан ҳибсга олинди, деди полиция бошқармаси расмийси Елена Алексеева.\nИсми терговчилар томонидан сир сақланаётган бу аёл, Алексеевага кўра, махсус белги қўйилган 15 минг долларни олаётганида Москванинг Шарқий округидаги савдо марказларидан бирида қўлга олинган.\nМосква шаҳар полицияси Озодликка тақдим этган махсус амалиёт тасвирга туширилган видеода қуйидагича савол-жавоб бор:\n- Нега мени видеога олаяпсиз? Илтижо қиламан, қўйиб юборинглар!\n- Мана сизга хизмат гувоҳномаси – жиноят қидирув бўлими. Ким сизга бу пулни берди, қанча миқдорда?\n- У менга пулни аборт қилиш учун берди. Нега ундай қилади – қани у ўзи?... Мен пулни ҳатто санаганим йўқ!\n- Қани пул?\n- Сумкамда. Ушламанг мени – ҳеч қаерга қочиб кетмайман.\nТерговчилар товламачиликда айбланаётган аёлнинг сумкасидан яширин видеога олувчи мосламани мусодара қилгани, аёлнинг сумкасига видеокамера ўрнатилгани аниқлангани айтилди.\nПолиция терговчиларининг тахминига кўра, ярим йил давомида тасвирга олиб келинган порнографик материалларни тайёрлашда Ўзбекистон фуқаросига бир гуруҳ бошқа шахслар ёрдам бериб келган.\nЎзбекистонлик аёл Москва шаҳрида тайинли иш билан шуғулланмагани, Россия пойтахтида вақтинчалик яшаш рухсатномасига эга экани маълум бўлди.\nРоссия Ички ишлар бошқармаси томонидан ўзбекистонлик аёлга нисбатан жиноий иш қўзғатилди. Изқуварлар унинг шу каби бошқа жиноятларга алоқадорлигини текширмоқда, унинг тахмин қилинаётган шериклари қидирувга берилгани маълум қилинди.\nАйни пайтда, Москва вилоятининг Королёв шаҳрида тамагирликда айбланаётган икки нафар Россия ва бир нафар Ўзбекистон фуқароси куни кеча қўлга олинди. Москва вилояти бўйича Ички ишлар бошқармаси хабарига кўра, жиноятда айбланаётганлар 54 ёшли маҳаллий фуқародан 4,5 миллион рубль (70 минг АҚШ долл.-таҳр.) нархига баҳоланган Калининградская кўчасидаги квартирани улар номига ўтказиб беришни талаб қилган.\n“Булат” махсус отряди томонидан Королёвдаги квартиралардан бирида қўлга олинганлардан тинтув пайтида жанговар ПМ пистолети, 5,45 калибрли патрон ва хорижда ишлаб чиқилган яна бир пистолет мусодара қилинди. Аниқланишича, 22 ёшда бўлган ўзбекистонликдан ташқари 50 ёшларда бўлган россияликлар муқаддам судланган экан.\nРоссия Федерацияси Жиноят Кодексининг 163 моддаси (“Товламачилик”) асосида қўзғатилган жиноий иш бўйича бу гуруҳ аъзолари 15 йилгача қамоқ жазосига тортилиши мумкинлиги айтилди.


Дунёда янги пандемия бошланиши мумкин - хитойлик олимлар — Sof.uz\nДунёда янги пандемия бошланиши мумкин - хитойлик олимлар\n23.05 09:59 598 Тиббиёт\nХитойнинг бир нечта илмий муассасалари билан ҳамкорлик қиладиган олимлар Вэйфэн Ши ҳамда Жорж Гао H5N8 парранда гриппининг таркиби ва тарихи яна бир пандемиянинг бошланишига олиб келиши мумкинлигини тахмин қилди. Улар бу ҳақда Medical Xpress нашрида мақола эълон қилган.\nҚайд этилишича, грипп вирусининг янги штамми 2010 йилда Хитойда ўрдак организмида аниқланган. 2014 йилда штаммнинг тарқалиши Япония ҳамда Жанубий Кореяда ёввойи паррандаларда кузатилди, 2016 йилдан кейин эса Ҳиндистон, Россия, Монголия, АҚШ ва Европанинг айрим мамлакатларида учради.\n«2020 йилда касалликка чалиниш ҳолатлари дунёнинг 46 та мамлакатида қайд этилди. Ши ва Гао ушбу тарих вируснинг жуда тез тарқалиши мумкинлигидан дарак бераётганини таъкидлаган. Шунингдек, Россия қишлоқ хўжалиги ходимларида 2021 йилда мазкур вируснинг қайд этилгани вазиятни янада мураккаблаштирмоқда.\nХитойлик олимлар берган маълумотлар бўйича касалликка чалинган ишчиларда вируснинг аломатлари кузатилмаган ва унинг бир одамдан бошқасига қандай юққанини аниқлашнинг имкони бўлмаган.\nБироқ олимлар касаллик юққанидан кейин у жойлашган жонзот организмига тезда мослашиб кетиш хусусиятларига эга эканини қайд этган.\nТадқиқотчилар ‘H5N8’нинг юқори патогеник хусусиятларга эга экани, аммо фермалар, бозорлар ва ёввойи қушларни хушёр тарзда назорат қилиш вируснинг тарқалишини секинлатиши мумкинлигини айтиб ўтган.\nЖССТ аввал одамларга парранда гриппининг А(H5N1), А(H7N9) ва А(H9Н2) турлари, шунингдек, чўчқа гриппининг А(H1N1), А(H1Н2) ва (H3Н2) штаммлари юққанини маълум қилган.


Террор таҳдиди туфайли Бельгия ва Испания терма жамоалари ўртасидаги ўртоқлик учрашуви бекор қилинди\n07:26 / 17.11.2015\nБельгия ва Испания терма жамоалари ўртасидаги ўртоқлик учрашуви бекор қилинди. Бунга юқори даражадаги терроризм хавфи мавжудлиги сабаб бўлган. Бельгия футбол федерацияси ўйин бекор қилинганини расман тасдиқлаган.\n«Биз раҳбарият билан доимий алоқада бўлиб туримбиз, улар бу ўйинни терроризм хавфи юқори бўлгани учун бекор қилишни маслаҳат беришди. Биз биринчи навбатда футболчилар ва томошабинлар хавфсизлиги ҳақида қайғуришимиз керак», – деб баёнот берган Бельгия футбол федерацияси.\nБельгия – Испания ўйини 17 ноябрь оқшомида, Тошкент вақти билан 00.45 да бўлиб ўтиши белгиланган эди.\n16 ноябрь куни Бельгияда Парижда бўлгани каби терактлар содир этилиши мумкинлиги ҳақида маълумотлар тарқалган.


Мана муборак рамазон ойи ҳам кўз очиб юмгунча ўтиб кетди. Бир ой давомида меҳмон каби ташриф буюрган бу улуғ ой барча учун сакинат, мағфират, раҳмат, қурбат, шифо бўлиши билан бир қаторда таълим-тарбия ойи ҳам бўлди, иншааллоҳ!\nАгар эътибор қилсак, йилнинг ҳеч қайси ойида бунчалик кўп ва узун рўза тута олмаймиз. Рамазон бизни сабр ва ихлос билан рўза тутишга ўргатади. Бир ой давомида тутилган рўзанинг шираси кетмай туриб бошқа фарз бўлмаган рўзаларни тутиш ҳам ҳадиси шарифларда тавсия этилади. Қуйида Пайғамбаримиз Муҳаммад саллоллоҳу алайҳи васаллам биз умматларга тавсия қилган ҳамда ўзлари тутиб юрган рўзалар, уларнинг ҳукмлари ва даражаларини Имом Термизийнинг ривоятлари асосида баён қилиб ўтамиз.\nМуҳаррам ойида рўза тутиш\nАбу Ҳурайра розияллоҳу анҳудан ривоят қилинади: “Росулуллоҳ саллоллоҳу алайҳи васаллам айтдилар: “Рамазон ойидан кейинги афзал рўза Аллоҳнинг муҳаррам ойидаги рўзадир”. (Ҳасан ҳадис)\nШарҳ: Муҳаррам ойидаги рўза Ашуро куни ва ундан бошқа кунларни ҳам ўз ичига олади. Бу ердаги фазилат жузъий бўлиб, унинг фазилати Арафа куни рўзаси фазилатига зид келмайди.\nЖума кунида рўза тутиш\nАбдуллоҳ розияллоҳу анҳудан ривоят қилинади: “Росулуллоҳ саллоллоҳу алайҳи васаллам ҳар ойнинг бошида (энг яхши кунида) уч кун рўза тутар эдилар. Жума куни камдан-кам оғизлари очиқ бўлар эди”. (Ҳасан ҳадис)\nАбу Ийсо айтади: “Аҳли илмлар жума куни рўзасини мустаҳаб санадилар. Унинг макруҳлиги олдидан ё ортидан қўшиб рўза тутмасликдадир”.\nШарҳ: Пайғамбаримиз алайҳис салом ҳар ойнинг аввалида, афзал кунида, ой кўринганида рўза тутганлар. У ҳар ойнинг “оқ кунлари” - 13-14-15 кунлар дея эҳтимол қилинади.\nЖума куни рўза тутганлари эса олдидан ёки ортидан рўза бўлганлар дея таъвил қилинади. Жума кунининг ўзида рўзадан қайтариқ оммага қаратилган бўлиб, ушбу кунни ҳурмат қилишлари, улуғлашлари учундир. Яна ибодат кунининг ўзида рўза тутувчи яҳудийларга ўхшаб қолмасликка тарғиб бор. Бошқа ҳадисда ёлғиз шу куннинг ўзида рўза тутишдан қайтарганлар. Шундай бўлсада, жума куни ўзида рўза тутиб, олдидан ва ортидан рўза тутмасликнинг ҳеч қиси йўқ. Абу Ҳанифа роҳимаҳуллоҳ мутлақ жума куни рўза тутиш мубоҳдир, деганлар. Имом Шофеъий макруҳ санаганлар.\nШанба куни рўза тутиш\nАбдуллоҳ ибн Буср, у опасидан ривоят қилади: “Росулуллоҳ саллоллоҳу алайҳи васаллам айтдилар: “Шанба куни рўза тутманг, илло сизларга фарз бўлган рўза бўлса майли. Сизлардан бирортангиз нарса топа олмаса узумнинг пўсти ёки дарахтнинг шохини бўлса ҳам чайнаб юборсин”. (Ҳасан ҳадис)\nШарҳ: фарз бўлган рўзадан мурод рамазоннинг қазоси, каффарот, назр каби рўзалар шу кунга тўғри келса, ҳеч нарса бўлмайди. Шанба куни рўза тутиш ҳудди жумага ўхшаб ёлғиз рўза тутишдан қайтариқ сингаридир. Оддий нарсани чайнаб бўлса ҳам оғиз очиш таъкидаланишининг сабаби – яҳудийлар шанба кунинигина улуғлайдилар.\nДушанба ва пайшанба рўзаси\nОиша розияллоҳу анҳодан ривоят қилинади: “Набий саллоллоҳу алайҳи васаллам душанба ва пайшанба рўзаларини тутиб юрар эдилар”. (Ҳасан-ғариб ҳадис)\nШарҳ: душанба ва пайшанба кунлари амаллар тепага кўтарилади. Пайғамбаримиз саллоллоҳу алайҳи васаллам бу икки кун рўзадор бўлишни яхши кўрганлар. Оиша онамиздан келтирилган бошқа ҳадисда Пайғабаримиз ҳар ойдан олти кун; якшанба, душанба; бошқа ойда эса сешанба, чоршанба ва пайшанба рўза тутганлари айтилган.\nУбайдуллоҳ ибн Муслим Қуроший отасидан, у киши Пайғамбаримиз алайҳис саломдан йил бўйи рўза тутишни сўради. Шунда У зот: “Албатта, сенда аҳлингнинг ҳам ҳаққи бор. Сўнгра дедилар: “Рамазон рўзасини тут, кейин унинг ортидан келадигани, ҳар чоршанба ва пайшанба рўзасини. Шунда сен йил бўйи рўза тутган бўлсан, оғзинг очиқ ҳам бўлади”. (Ғариб ҳадис)\nШарҳ: Рамазондан кейинги рўза Шавволдан олти кун, бошқа қовлга кўра Шаъбон рўзаси ирода қилинган дейилади. Шавволдан олти кун, Чоршанба ва пайшанба рўзаларини ҳам тутиб юрса, худди бир йил рўза тутгандек бўлади.\nИбн Нужайм Мисрий айтади: “Мандуб рўза ҳар ойдан уч кун, оқ кунларда рўза тутишдир”.\nҲадиснинг кўрсатмасига кўра ҳисоблаб чиқамиз:\nРамазон 30 кун + шавволдан 6 кун + 11 ойдан уч кун жами 33 кун, уни ҳар бир амалга 10 савоб қоидасига кўра 10 га кўпайтирамиз = 330 + 30 + 6 = 366. Демак, шу тарзда рўза тутиб юрган одам йил бўйи рўза тутгандек бўлади, оғзи ҳам очиқ юради.\nАбу Қатода ривоят қилади: “Набий саллоллоҳу алайҳи васаллам айтдилар: “Арафа кунининг рўзаси, уни Аллоҳ ўша йилдан аввалги ва кейинги йилдаги гуноҳларга каффорот қилади, деб ўйлайман”. (Ҳасан ҳадис)\nАбу Ийсо айтади: “Аҳли илмлар арафа куни рўзасини мустаҳаб санаганлар. Илло Арафа куни Арафотда турганда рўза тутиш бундан мустасно”.\nШарҳ: Нававий “Саҳиҳул Муслим”нинг шарҳида айтадилар: “Гуноҳлардан мурод кичик гуноҳлардир. Агар кичик гуноҳлар бўлмаса, кабира гуноҳлар енгиллатилиши умид қилинади. Агар улар ҳам бўлмаса, даражаси кўтарилади”. Қози Иёз айтади: Гуноҳи кабиралар тавба ёки Аллоҳ раҳмати билан кечирилади. Кейинги йилдаги гуноҳдан мурод ўша йили гуноҳ қилишдан сақлаб қўяди. Ёки ўтган ва кейинги йилдаги гуноҳлар эвазига савоб ва раҳмат ато этади, деб тушунилади.\nАрофатда Арафа куни рўза тутиш\nИбн Аббосдан ривоят қилинади: “Набий саллоллоҳу алайҳи васаллам Арофатда оғизлари очиқ эди, Умму фазл сут жўнатган эди, уни ичдилар”. (Ҳасан-саҳиҳ ҳадис )\nИбн Умардан ривоят қилинади: “Набий саллоллоҳу алайҳи васаллам билан ҳаж қилдим, Арафа куни рўза тутмадилар. Абу Бакр билан ҳам ҳаж қилдим, у ҳам рўза тутмади. Умар билан ҳаж қилдим, у ҳам рўзани тутмади”.\nИбн Умар мен уни тутмайман ҳам, унга буюрмайман ҳам, ундан қайтармайман ҳам, деганлар.\nАксар аҳли илм Арафа куни (ҳаж пайтида) рўза тутмай, киши дуо ва ибодатга қувватли бўлиши учун оғиз очиқ бўлганини мустаҳаб санайдилар. Баъзи аҳли илмлар Арафотда арафа куни рўза тутганлар.\nШарҳ: бу борада жумҳурнинг мазҳаби бу кунда оғиз очиқ бўлгани мустаҳаб амалдир. Ато айтади: “Ким бу куни зикр қилишга қувватли бўлиш учун оғзи очиқ бўлса, рўзадорнинг савобини олади”.\nИбн Умарнинг гапларидан келиб чиқадики, Арафотда оғиз очиқ бўлиши мустаҳаб, вожиб эмас. Ким хоҳласа тутмасин, бу афзал. Ким хоҳласа тутсин, жоиздир.\nАшуро куни рўза тутиш\nАбу Қатода ривоят қилади: “Пайғамбаримиз саллоллоҳу алайҳи васаллам айтдилар: “Ашуро кунининг рўзаси, ун Аллоҳ таоло келаси йилга каффарот қилиб юборади, деб ҳисоблайман”.\nШарҳ: Ашуро куни Муҳаррам ойининг 10 куни. Ашуро кун рўза тутиш келаси йилги гуноҳларга каффорот бўлса, Арафа кунидаги рўза олдинги ва кейинги йилдаги гуноҳларга каффорот бўлади. Бунинг қандай фарқи бор? Ашуро Мусо алайҳис салом шариати рўзас, Арафа Набий алайҳис салом шариатига хос рўзадир. Бундан маълум бўладики, Арафа куни рўзаси афзалдир.\nАшуро куни рамазон фарз бўлмасидан аввал тутилган рўза бўлган. Рамазон фарз бўлгач, у тарк қилинган ва унинг мустаҳаблиги сақланиб қолинган.\nБошқа ривоятларда Пайғамбаримиз 10 куни рўза тутганлари, келаси йили Муҳаррамга етсалар, 9 кунни ҳам қўшиб тутишни ният қилганлари, аммо кейинги йилга етмай вафот этганлари, ёки 10 кунни ўзини тутмай, 9 кунни ҳам қўшиб тутиб, яҳудийларга хилоф қилишга буюрганлар.\nХўш, Ашуро қайси кун? Қайси кунлари рўза тутилади? Бунга жуда кўп фикрлар билдирилган бўлиб, шуларнинг хулосасига кўра, Ашуро Муҳаррамнинг 10 куни, луғат жиҳатдан ҳам тўғри келади. Арабча عاشر- “аъшир” 10 ни ифодалайди. Энди бу кунда рўза тутишга келсак, Абдулҳақ Диҳлавий “Ал-Лумаъат”да айтадилар: “Муҳаррамда рўза тутишнинг уч даражаси бор: 1.Ўнинчи кун, ундан олдин ва кейинги кун рўза тутиш – афзали шу. 2. Тўққизинчи ва ўнинчи куни рўза тутиш. 3. Ўнинчининг ўзида рўза тутиш”.\nЗулҳижжанинг 10 кунлигида рўза тутиш\nОиша розияллоҳу анҳондан ривоят қилинади: “Набий саллоллоҳу алайҳи васалламни ўн кунликда ҳечам рўза тутганларини кўрмаганман”.\nШарҳ: 10 кунликдан мурод Зулҳижжа ойининг аввалги 9 кунлиги. Унда рўза тутиш макурҳ эмас, балки кучли мустаҳабдир, айниқса 9-кун. У Арафа кунидир.\nНабий саллоллоҳу алайҳи васалламнинг зулҳижжанинг 10 кунлигида, яъни 9 кун рўза тутмаганлари, сафар, касаллик ёхуд бошқа оризий сабаблар билан бўлган бўлиши мумкин. Оиша онамизнинг У зотни рўзадор ҳолда кўрмаганлари, Пайғамбаримизнинг рўза тутмаганларини белгиламайди. Бошқа ривоятларда Абу Довуд бошқа оналаримиздан келтиришича, Пайғамбаримиз алайҳис салом Зулҳижжанинг тўққизинчиси ва Ашурода рўза тутганлари айтилган. “Рўза тутмаганлар” деган ривоят умматларига фарз бўлиб қолишидан қўрққанлар, деб таъвил қилинади.\nЗулҳижжанинг 10 кунлигида қилинадиган амалларнинг савоби юқори. Ҳатто, Аллоҳ йўлида жиҳод қилгандан ҳам кўра Аллоҳга севимлироқдир. Абу Ҳурайра розияллоҳу анҳудан ривоят қилинган ҳадисда унинг бир кунидаги рўза бир йилги рўзага, бир кечасидаги бедорлик қадр кечасидаги бедорликка тенглаштирилган.\n10. Шавволдан олти кун рўза тутиш\nАбу Айюбдан ривоят қилинади: “Набий саллолоҳу алайҳи васаллам айтдилар: “Ким Рамазон рўзасини тутса ва Шавволдан 6 кунни унга эргаштирса, бу бир йиллик рўза бўлади”, дедилар.\nАбу Ийсо айтади: шавволда ҳам рўза тутиш мустаҳабдир. Ибн Муборак 6 кунни ойнинг аввалги кунлари деб билганлар. Яна у кишидан ривоят қилинишича, 6 кунни алоҳида-алоҳида тутиш жоиз.\nШарҳ: Абу Ҳанифа наздиларида бу кунлар ҳам мустаҳабдир. Асл айтилган савобни олиш учун уни бўлиб тутса ҳам бўладими ёки улаш шартми? дея ихтилоф қилганлар. “Роддул мухторда” Ибн Обидийн келтиришларича, Абу Юсуф бўлиб-бўлиб тутишни ихтиёр қилганлар.\nСавол: рамазон ойида қазоси бор одам аввал қазони тутадими ёки шаввол рўзасини? Ҳадисда “Шавволдан олти кун” дейилган, аввалги “олти кун” дейилмаган. Шунга кўра, шавволнинг исталган 6 куни рўза тутса жоиз. Қазо фарз, шаввол рўзаси мустаҳаблигини инобатга олсак, аввал қазони тутиб, кейин исталган олти кунда шаввол рўзасини тутса бўлади, валлоҳу аълам!\nҲабибур Роҳман Хойрободийнинг\n“Мискуш шазий шарҳ Жомеъи Термизий”\nкитобидан Хадичаи Кубро аёл-қизлар билим\nюрти ўқитувчиси Нилуфар Саидазиз қизи таржимаси\nДругие материалы в этой категории: « Ҳаё-иффатнинг мукофоти\t“Бироз сабр қилинглар, мен билан Ҳавзи Кавсар олдида кўришасизлар” »


Украина хорижликларнинг мамлакатга кириши учун янги тартиб жорий қилади\n23:47 / 10.07.2017\nФото: РИА Новости Алексей Павлишак/ТАСС\nУкраина чегара назорати кучайтирилиши ҳақида эълон қилди. Хабарларга кўра, бу биринчи галда Россия фуқароларига тегишли бўлади. Бу ҳақда Украина мудофаа ва миллий хавфсизлик кенгашининг навбатдаги мажлисида унинг котиби Александр Турчинов баёнот берди.\nУнинг сўзларига кўра, 2018 йил 1 январидан бошлаб давлат чегарасини кесиб ўтаётган барча хорижликлар учун биометрик назорат жорий қилинади. "Бу биринчи галда Россия фуқароларига тегишли бўлади", - деган Турчинов ва россияликларнинг Украинага киришлари "бармоқ излари мажбурий олиниши билан амалга оширилади".\nУ, шунингдек, Украинага келмоқчи бўлган Россия фуқароси сафарии олдидан электрон рўйхатдан ўтиши талаб этилишини билдирган. "Яъни, Украинага ташриф буюрмоқчи бўлган РФ фуқароси, дастлаб рўйхатдан ўтиб, Украина ТИВга керакли маълумотларни тақдим этиши керак бўлади", - дея тушунтирган Турчинов.\nБундан ташқари, унинг сўзларига кўра, эндиликда, Украинада бўлиб турган россияликлар Хавфсизлик кенгашининг топшириғига биноан, мажбурий рўйхатдан ўтишлари керак бўлади. Улар ўзларининг яшаш жойлари ҳақида ахборот беришлари шарт.


Sensorika » Новости Навои » БАХТ КАЛИТИ АЁЛ ҚЎЛЛАРИДА\n27-02-2016, 17:06 - Marketing - Новости Навои\nБугун тадбиркорларимиз катта имкониятларга эга бўлди. Юртимиз ишбилармонларининг чет эллик сармоядорлар билан ҳамкорлик ва керак бўлса рақобат қилаётгани ҳеч кимга сир эмас. Бу истиқлол шарофати албатта. Бир вақтлар тадбиркорлар ҳақида гап кетгудек бўлса, энг аввало кўз ўнгимизга ўзини ўтга-чўққа урадиган, тўрт томонга елиб-югурадиган, агар у аёл бўлса ўзига, кўзгуга қарашга ҳам вақт топа олмаётган, елкасига катта қоп ортган, агар эркак бўлса гоҳо соч-соқолини олишга ҳам улгурмаётган бир аҳволдаги ишбилармонларнинг қиёфаси намоён бўларди.\nАксарият тадбиркорлар оила, бола тарбиясига ҳам вақт топишни унутиб қўйганди. Ҳали мактаб чоғидаёқ ўғил-қизларини бозорга ўргатган ота-она тадбиркорларимиз ҳам афсуски йўқ эмасди.\nҚаҳрамонимиз эса бутунлай бошқача. Ёзувчи Антон Чеховнинг "Инсонда ҳамма нарса гўзал бўлиши керак...” деган машҳур фалсафаси айнан унга мос келади, десак асло муболаға бўлмайди. Холисхон билан илк бор суҳбатлашган кишининг хаёлига шу нарса ёдга келади: Дидли, фаросатли, билимли, маданиятли, тарбияли, латофатли, ўз иши ва ўз кучига ишонган замонавий ишбилармон аёл.\nХолисхон Қодирова асли болалар шифокори. Тошкент педиатрия тиббиёт институтини тугатгач, салкам ўн йил ўз соҳасида фаолият кўрсатди. Дастлаб Ғиждувонда болалар маслаҳат поликлиникасида шифокор, кейин турмуш ва тақдир тақозоси билан Зарафшон шаҳрида поликлиникада болалар шифокори бўлиб ишлади. Фарзандлар тарбияси, оила қувонч ва ташвишлари... Ҳаммасини рисоладагидек уддалашга ҳаракат қилди, интилди ва кўзлаган мақсадларига эришди.\n-Навоий шаҳрига кўчиб келганимизга ҳам салкам ўн йил бўлади,- дейди қаҳрамонимиз. –Касбимдан нолимайман. Аммо мамлакатимизда тадбиркорликка берилаётган эътибор ва имтиёзлар мени ҳам бефарқ қолдирмади. Истиқлолимизнинг фахру ифтихорини бугун барча касб эгалари қаторида мен ҳам тадбиркор сифатида ҳис этгим келди. Президентимизнинг тадбиркорликни ривожлантириш, тадбиркорларни қўллаб-қувватлаш борасидаги қатор Фармон ва қарорларининг ҳаётга тадбиқ этилиши, мамлакатимизда қулай ишбилармонлик муҳитининг яратилганлиги ва тадбиркорлар ҳимояси давлатимиз, шахсан Юртбошимизнинг диққат –эътиборида эканлиги менга қанот бўлди.\nФарзандларимнинг келажаги, бошқалардан кам бўлмай бахтиёр яшашлари, ўқишлари учун бу соҳага қадам қўйдим. Оиламизда саккиз нафар фарзанд бўлганмиз. Ота-онам оддий қишлоқ одамлари бўлса ҳам, бизни ҳеч кимдан кам қилмай ўстирган, олий маълумотли бўлишимиз учун тинимсиз қиналиб меҳнат қилган. Шундай бўлса ҳам , биз талабаликда ёш оила сифатида турмушнинг анча-мунча синовларидан ҳам ўтганмиз. Турмуш ўртоғим Шавкат Шарипов билан ота-оналаримизни ортиқча уринтирмаслик учун талаба бўлсак ҳам, ўзимизнинг юкимизни ўзимиз тортганмиз. Бирин-кетин фарзандларимиз дунёга келиб, катта оилага айландик. Уч ўғил, бир қизни тарбиялаяпмиз. Жажжи дилбандимиз –неварамиз ҳам бор. Катта ўғлимиз Шамшод Ички ишлар вазирлиги академияси талабаси, келинимиз Азизахон Тошкент Тиббиёт академияси талабаси, яна бир ўғлимиз Миршоджон Тошкент Молия институти талабаси, қизимиз Зарина коллежда таҳсил олмоқда. Жаҳонгиримиз боғчада. Ҳар бир ҳаракатимиз, ҳар бир қадамимизда Президентимизнинг "Фарзандларимиз биздан кўра кучли, билимли, доно ва албатта бахтли бўлишлари шарт!” деган даъватларини ҳис этамиз. Ана шу ундов барча сайъи ҳаракатларимизни бошқариб туради.\nҲа, тадбиркорлик фаолиятини чакана савдодан бошлаган Холисхон Қодирова бугун "Жаҳон бизнес барака сервис” масъулияти чекланган жамият раҳбари. Сервис соҳасини ривожлантиришга қўшаётган ҳиссаси учун Навоий шаҳридагина эмас, балки вилоятда ҳам ўз ўрнини топган ишбилармонлардан. Оддий қилиб айтганда, Навоийда ҳавас қилса арзийдиган инсон. Ўтаётган йилда тадбиркор аёллар ўртасида ўтказилган шаҳар танловида сервис соҳасини ривожлантиришдаги хизматлари учун ғолибликни қўлга киритди. Бундан ташқари, "Қишлоққурилишбанк”нинг намунали мижози сертификатини олишга сазовор бўлган. У шаҳардаги "Чинор” маҳалласида ижтимоий-маънавий муҳитни соғломлаштиришга қўшган ҳиссаси учун вилоят ва шаҳар Кенгашлари депутатларининг ташаккурномаларини олишга муваффақ бўлган. Энг муҳими, халқ хизматида, одамларнинг ишончига, ҳурматига сазовор бўлган аёл. 8 нафар ишчи иш билан таъминланган. Ишчиларнинг аксарияти касб-ҳунар коллежларини битирган ёшлар. Шаҳар аҳолисининг иш вақтига мослаб, иш икки сменада- соат эрталаб еттидан тунги ўн биргача ташкил этилган. Ишдан кеч қайтаётган фуқаролар "Жаҳон маркетдан” нону тузларини хотиржам олиб кетишга одатланишган. Кундалик харид молларининг сифатли ва арзон нархда эканлиги аҳолига айниқса қўл келмоқда. "Қишлоққурилишбанк”дан олинган кредит ёрдамида товарларнинг тури мингдан ошди. Сервис хизматининг яна бир замонавий жиҳати- Пекиндан олиб келинган махсус чип аппарати ёрдамида товарларни назоратдан ўтказади.\nТадбиркор аёл ўз ишчи-хизматчиларинигина ҳимоялаш билан чекланмайди. Хайру саховат кўрсатишни қадриятларимиз қаторига қўшади. Шу боисдан ҳам ҳудуддаги "Чинор” маҳалласида истиқомат қилувчи кам таъминланган, ёрдамга муҳтож оилаларга, шаҳар кўзи ожизлар жамиятига беминнат ёрдам кўрсатиб келади.\nНавоий шаҳар ҳокими ўринбосари, шаҳар хотин-қизлар қўмитасининг раиси, вилоят Кенгаши депутати Муҳаббат Темирова ҳам Холисхон Қодирова нафақат намунали тадбиркор аёл, балки ибрат олса арзийдиган оила бекаси, меҳрибон она, самимий ва камтарин инсон эканлигини алоҳида эътироф этди.\nҲа, "Жаҳон” маркетга ташриф буюрган таъби, диди нозик мижоз гўзал манзаралар галереясига кириб қолгандек сезади ўзини. Расталарнинг ўзига хослиги ва чиройли тартиб кишига ҳузур бағишлайди. Савдо маданияти, муомала маданиятини кўриб, кўнглингизда қувонч, чеҳрангизда табассум билан дўкондан чиқасиз. Мабодо совғалар бўлимига кирсангиз қайтиб чиққингиз келмайди. Яна ўша нозик дид, ўша нозик таъб Сизга ёрдамга келади. Ўзини ҳурмат қилган тадбиркор мижозларни ҳам худди шундай ҳурматга лойиқ кутиб олиши ҳам юксак маданият намунаси, албатта.\nХолисхоннинг оила, фарзанд тарбияси, қуда-андачилик, қайнона-келин муносабатлари тўғрисидаги фикрларидан ҳам ибрат олса арзийди.\n-Аҳил оила фарзанди бўлиб камолга етганмиз. Онамнинг дуолари мени доимо қўллаб туришини биламан. Қайнонам Зайнаб ая билан онамнинг ўртасида кўприкман. Уларга гап эмас, доимо меҳр етаклаб борганман. Улар ўртасидаги чиройли қудачилик муносабатларида, туғишган опа-сингилдек бўлиб қолишларида нокамтарлик бўлса ҳам менинг хизматим борлигидан жуда мамнунман. Улар мендан рози, мен эса улардан миннатдорман. Келин-овсинлар жуда иноқлигимиз учун ака-укалар ўртасида ҳам меҳр –оқибат кучли. Кўпни кўрганлар қадимда " Агар ака-укалар уришса, демак келинларни калтакланг...” деб бекорга айтишмаган. Фарзандларим ҳам бизга ўхшаб ота-оталар, буви-боболар дуосини олиб яшасин дейман!\n-Юртимиз тинч, халқимиз фаровон, турмушимиз обод. Фарзандларимиз бахтиёр, уларнинг эртасидан кўнглимиз тўқ. Бундан ортиқ бахт борми аёл учун?\nДарҳақиқат, бахт калити аёл қўлида. У саодат остонасида туриб оиладаги барча яқинларига, меҳрибонларига бахт улашади, қувонч улашади. Бу қувонч эса қанча-қанча дилларни севинтиради, бир-бирига боғлайди.\nХолисхоннинг орзулари ҳам ниятларидек юксак. Аҳоли саломатлигини мустаҳкамлашга ўз ҳиссасини қўшиш истагида Навоий шаҳрида диагностика марказини ташкил қилиш ташвишлари билан юрибди. Юртбошимизнинг куни кеча Ўзбекистон Республикаси Конституциясининг 23 йиллигига бағишланган тантанали йиғилишдаги маърузаси Холисхонни янаям тўлқинлантирди. Дилидаги истакларини тезроқ амалга ошириши учун янги имкониятлар пайдо бўлганидан қувонди.\nКириб келаётган янги – 2016 йилни юртимизда Соғлом она ва бола йили, деб эълон қилиниши эса айни муддао бўлди.\nОналар ва болаларга аталган келгуси йилда болажонлар учун имтиёзли тиббий кўрикларни ташкил қилиш режалари аллақачон тузилган. Чунки соғлом авлод фақат оиланинг эмас, балки жамият ва давлатнинг бебаҳо бойлиги эканлиги ўз-ўзидан аён. Юртимизнинг қора кўзлари, дилбандлари бизнинг дилбандларимиз. Улардан ҳеч нарсани аяб бўлмайди... Юртбошимиз айтган ниятлар ва мақсадлар албатта рўёбга чиқади, амалга ошади. Бунга асло шак- шубҳа йўқ! Чунки бахт калити аёл қўлларида.\nРамазон тақвими 2016


Señor & Señorita мавсумий чегирмали сотувлар ҳақида маълум қилади\n09:06 / 31.07.2017\n1-15 август кунлари Señor & Señorita дўконлар тармоғида илк бора 75 фоизгача чегирмалар. .\nЯнги мавсумга тайёргарликдан аввал Señor & Señorita дўконлар тармоғи жамоаси харидорларни катта чегирмали сотувлар билан хурсанд қилишга қарор қилди.\nДеярли барча товарлар учун 75 фоизгача чегирмалар тақдим этилмоқда.\nЧегирмалар тўй мавсумининг бошланишига ҳам бағишланган бўлиб, бунда бўлажак келинлар бюджетни тежаган холда ўзларига сарпо тайёрлаб олишлари мумкин.\nШуни ёддан чиқариш керак эмаски, Señor & Señorita дўконларида ҳар бир аёл ўзи ёқтирган нарсани харид қилиши аниқ.\nМасалан, Туркиянинг Korkmaz брендининг Mia Manolya куйишга чидамли товаси чегирмаларга қадар 228 000 сўм турган. Чегирмалар мавсумида эса уни атиги 57 000 сўмга харид қилиш мумкин. Шу тариқа, сифатли товалар тўпламига эга бўлиш ва улардан кўп йиллар давомида фойдаланиш мумкин. Чунки ишлаб чиқарувчи сифатни кафолатлайди.\nСпорт билан шугилланувчилар учун Dot 600 мл инновацион идишчаси ажойиб танлов бўлиши мумкин. У Британиянинг Joseph Joseph бренди томонидан ишлаб чиқарилган бўлиб, ҳар кунлик сув истеъмоли ҳажмини назорат қилиб боради. Уни атиги 37 000 сўмга сотиб олиш мумкин (чегирмасиз нархи 148 000 сўм, 111 000 сўм иқтисод қилинмоқда).\nSeñor & Señorita’даги чегирмалар мавсумида – чойшаблар, сочиқлар, халат, фарфорли идиш-товоқ, жаҳон брендларидан таом тортиш тўпламларини қулай нархларда харид қилиш учун ажойиб имконият.\nТоварлар сони чекланган.\nАкцияда янги коллекциядаги товарлар иштирок этмайди.\nДўкон #1: Тошкент шаҳри, Шайхонтоҳур тумани, Қоратош 11А кўчаси.\nMEDIAPARK СМ Қоратош, 2-қават.\nДўкон #2: Тошкент шаҳри, Мирзо Улуғбек тумани, Буюк Ипак йўли кўчаси, 105А, MEDIAPARK СМ Ипак йўли, 2 қават\nИш вақти: дам олиш кунларисиз соат 10:00 дан 20:00 гача.\nТоварлар ассортименти senorandsenorita.uz сайтида\nFacebook’даги расмий саҳифа: fb.com/senorandsenorita\nTelegram’даги канал: @senorandsenorita\nИжарачилар диққатига: Тошкентда «ATLAS» номли янги савдо ва кўнгилочар марказ очилиши кутилмоқда


Россия Давлат Думаси ноқонуний миграцияга қарши курашни авж олдирмоқда.\nРоссияда нолегал меҳнат қилаётган гастарбайтерлар сонини камайтириш кампаниясига Россия Коммунистик партиясининг парламентдаги вакиллари ҳам жиддий киришган кўринади.\nКеласи ҳафта Россия Давлат Думаси муҳокамасига ноқонуний муҳожирликка қарши қаратилган навбатдаги ташаббус олиб чиқилади. Бундай таклиф билан чиққан коммунист-депутат, Дума раисининг миллий масалалар бўйича биринчи муовини Валерий Рашкин “Российская газета”га берган интервьюсида муҳокамага киритилаётган қонун лойиҳасида МДҲ давлатларидан келаётган мигрантларга ишчи виза ҳам жорий қилиниши режалаштирилганини маълум қилди.\nУндан ташқари, коммунистлар Россияда муҳожирларни ишга ёллаётган тадбиркорларни хорижлик ишчиларига суғурта тўловларини қарийб 2 баробарга ошириш ниятида.\n"Ҳозирда россияликлар учун иш берувчилар меҳнат ҳақидан 28 фоизлик чегирма қиляпти, мигрантлар учун эса фақат Пенсия жамғармасига пул ажратяпти. Бизнинг ташаббусимизга кўра, иш берувчилар россияликларга нисбатан хорижликларга икки баробар кўп – 56 фоиз тўлаши керак", деди Саратов вилоятидан Думага сайланган Валерий Рашкин.\nТашаббускор фикрича, бу чоралар Россияда ноқонуний миграцияни назоратга тўлиқ олиш учун етарли эмас. Бунинг учун Рашкин меҳнат визаларини жорий қилиб, усиз муҳожирни бирор ишга қабул қилмасликни таклиф қилмоқда.\nШу тариқа коммунист-депутатлар меҳнат муҳожирлари оқими назорат остига олинади, иш берувчи россиялик тадбиркорни эса маҳаллий фуқароларни ишга олишга ундайди, деган фикрда.\nБу каби таклифлар кейинги пайтларда маҳаллий қонун чиқарувчи ва ижро этувчи идораларда ҳам тез-тез янграб турибди. Ўтган ҳафта Санкт-Петербург шаҳар кенгаши мигрантларни ишга қабул қилаётган иш берувчиларга даромад солиғини 30 фоизга етказиш таклифини илгари сурди.\nШунингдек, яқин келажакда Россия қонун чиқарувчилари меҳнат муҳожирларига ажратилаётган квоталардан воз кечиш ва мамлакатга доимий яшашга ўтишни режалаштираётганларни балл тизими асосида баҳолаб, фуқароликка қабул қилишни жорий қилмоқчи.\nМиграция масалалари бўйича россиялик экспертлар иш берувчига солиқларнинг оширилиши “қора бухгалтерия”нинг кенгайиши ва коррупциянинг янги турлари пайдо бўлишига олиб келишидан огоҳлантирмоқда.\n“Миграция - 21 аср“ ташкилоти экспери Наталия Власова Озодлик билан суҳбатда КПРФ депутатларининг ишчи визалари ва ижтимоий солиқларнинг оширилишига оид ташаббуслари тескари натижа бериши мумкинлигини айтади.\n- Бундай қарорнинг қабул қилинишига биринчи реакция – сўзсиз ноқонуний миграция ҳажмининг кенгайишидир. Чунки ҳамма иш берувчи ҳам хориж фуқаролари ҳисобига солиқ ажратмаларини икки баробарга ошира олмайди ва ишчиларини яширишга тушади. Тўғри, бошқа томондан иш берувчи рус аҳолисини ишга қабул қилишдан манфаатдор бўлиб қолади, лекин Россияда аҳолининг камайиб бораётганини ҳам ҳисобга олинг: бизда кўплаб мутахассисликлар бўйича ишчиларнинг жиддий етишмовчилиги мавжуд, маҳаллий ёшларни эса бу касбларга жалб қилиш сиёсати ишлаб чиқилмаган,- дейди Наталия Власова.\nМутахассиснинг фикрича, айниқса, ўсиб бораётган Россия саноати ва қурилишида сезилаётган кадрлар етишмовчилиги бу чораларсиз ҳам ишчи кучига бўлган эҳтиёжни йилдан-йилга оширмоқда.\nВласова хоним, бошқа томондан, “ишчи визалари”нинг жорий этилиши ижобий натижа бериши мумкин, яъни ишчилар кимга, қаерда, қанча вақт ва неча пулга ишлаб бериши шартнома асосида олдиндан белгиланади, дейди.\n“Лекин бу чоралар муҳожирлар даромадларига салбий таъсир ўтказиши мумкин”, дея давом этади Наталия Власова.\n- Мигрантларни ишга ёллаш икки баробар қимматга тушади. Демак улар нима қилади? Йирик қурилиш эгалари ва сармоядорлар суғурта тўловларини оширади, айни пайтда, мигрантларга иш ҳақини камайтиради. Мигрантлар эса бундан ҳам кам ойликка боришга рози бўлаверади, чунки у тирикчилигини ўтказиш керак. Бир томондан иш ҳақининг камайтирилиши мумкин, бошқа томондан “конвертда” пул тўлаш, яъни норасмий муносабатлар авж олади. Қолаверса, бундан-да осонроқ йўли – текширишга келганлар чўнтагига бир-икки сўм солиб, кузатиб юбориш мумкин,- дейди “Миграция - 21 аср“ Жамғармаси вице-президенти Наталия Власова.\nРоссия Федерал миграция хизмати берган рақамларга кўра, 2012 йилда хориж ишчилари томонидан сотиб олинган патент ва ишга рухсатномалардан тушган даромад 32,81 миллиард рублни (тахм. 1 млрд АҚШ долл.) ташкил этган. Бу кўрсаткич 2011 йилга нисбатан 5 миллиард рублга кўпроқдир.\nШу билан бирга, Россияда ноқонуний меҳнат қилаётган мигрантлар Россия хазинасини 62 миллиард рублдан мосуво қилмоқда.


08:00 / 22.12.2020 1987 pdf Ўқиш режими + -\nБир дўстимга мева сотувчи бир воқеани айтиб берган экан. Ўша савдогар бир чақа ҳам зарар қилмай, яроқсиз меваларни сотар экан. У эскирган меваларни идиш тагига қўйиб яширар, устига эса янги меваларни қўйиб сотарди. Харидор келса, идиш устидаги янги меваларни кўриб, билмасдан тагидагиларни ҳам қўшиб олиб кетар экан. Савдогар эса ҳаммаси бир хил деб қасам ичар экан. Унинг бир шериги эса худди шу қинғир йўл билан помидор сотар экан. Бир куни бир харидор ўша кимсадан помидор олмоқчи бўлиб, мева сотувчига: «Бу помидорлар қанақа?» деб сўрабди. Сотувчи шеригини мақтаб, моли яхши, устидагиси билан тагидагиси бир хил дебди. Харидор келишилган пулни берибди-ю, идишни ағдариб юборибди. Помидорлар ерга тўкилиб, сотувчининг айби очилиб қолибди. Харидор уни шунақанги калтаклабдики, ўнг билан чапни ажрата олмай қолибди. Оғайнисининг алдагани ва яширганига яраша жазо олганини ўз кўзи билан кўрган мевафуруш ўйланиб қолибди. Бу иш бир харидорнинг калтаги эмас, балки одамларни алдаб, ҳаромдан пул топган кишига Аллоҳ томонидан берилган жазо эканини тушунибди. У шундай дебди: «Шу кундан бошлаб савдода Аллоҳдан қўрқишга ўзимга сўз бердим. Қўшнимнинг калтакланиши мен учун дарс бўлди, Аллоҳга қайтишимга сабаб бўлди. Энди айниган ва эскирган меваларни олиб ташлаб, фақат тозасини сотадиган бўлдим. Одамлар ҳам менга ишониб, кўпроқ мендан савдо қиладиган бўлишди. Шу ишимдан кейин ризқимга барака кира бошлагани сезилди. Олдинлари одамларни алдаб юрганимда топган пулим дўкон харажатларини ҳам қопламас эди. Ҳозир эса бир ойда минг, ҳатто икки минг риёлгача соф фойда қоляпти. Бошқа савдогарлар ҳам бунга амал қилармикан деб ўйлаб қоламан. Текширув келсагина тарозидан урмай, алдамай савдо қилиб, бошқа пайт билганини қилиш нотўғри экан. Чунки ҳаммасини Аллоҳ таоло кўриб-билиб туради. Ошкора нарсаларни ҳам, яширин нарсаларни ҳам билади».\n16:00 / 21.12.2020 410\n11:00 / 22.12.2020 1178\n4296 16:05 / 20.12.2019\n1622 13:35 / 01.07.2019\n1389 09:10 / 26.09.2019\n2233 11:35 / 05.07.2019


Ҳамжиҳатлик янги марралар сари етаклайди | Ўзбекистон "Адолат" социал-демократик партияси\n4 Январь, 16:59 • Тадбир, Хоразм вилояти, Янгиликлар • 215 марта кўрилди • Комментариев к записи Ҳамжиҳатлик янги марралар сари етаклайди нет\nПартия ташкилотининг жамиятда тутган ўрни, етакчининг салоҳияти, юксак маънавияти, маданияти, сиёсий ва ҳуқуқий билими, ташаббускорлиги, айниқса, унинг омма орасидаги ҳурмат-эътибори қай даражада эканига боғлиқ. Бу борадаги фикр ва мулоҳазалар Хоразм вилоят Кенгаши томонидан ўтказиладиган ҳар бир партиявий йиғилишларда чуқур эътиборга олинади.\nКуни-кеча партиянинг вилоят, шаҳар, туман Кенгашлари фаоллари, бошланғич партия ташкилоти етакчилари иштирокида бўлиб ўтган йиғилишда ҳам ана шу масалага чуқур эътибор қаратилди.\nСуҳбат давомида вилоят ташкилоти фаолиятига яна бир назар ташланди. Ютуқлар билан бир қаторда камчиликлар муҳокама этилди. Тадбир аввалида вилоят Кенгаши раиси Икрам Абдуллаев сўзга чиқиб, барча иштирокчиларни кириб келган янги — 2018 йил билан қизғин табриклади. Партиямиз фаолиятига муваффақият тилади. Шунингдек, нутқ давомида шаҳар ва туман ташкилотлари томонидан барча йўналишлар доирасида амалга оширилаётган ишларга тўхталди. Йўл қўйилган камчиликларни бартараф этиш чоралари тўғрисида сўз юритди. Жамоанинг ҳамжиҳатлигини янада мустаҳкамлаш борасида таклиф ва тавсиялари билан ўртоқлашди.\nФарруҳбек Худайберганов, Хива туман Кенгаши раиси:\n– Фаолиятимни бошлаганимга эндигина бир ой тўлади. Жамоанинг аҳиллиги, ҳамфикр ва маслакдош экани ҳамда ундаги тартиб-интизомнинг шакллангани эътиборимни тортди. Бундан илҳомланиб, партиянинг Хива туман Кенгашини илғор Кенгашлар сафига қўшишга қарор қилдим. Бу жамоани кўриб куч-бирликда эканига яна бир бора амин бўлдим. Жамоамдан фахрланаман.\nШундан сўнг йиғилишнинг партия етакчиларини рағбатлантириш қисмига ўтилди. Унда Урганч шаҳар ташкилоти фаол аъзолар сонини оширишдаги, Хонқа туман ташкилоти партиянинг лойиҳаларини сифатли бажаргани, Боғот туман ташкилоти фаолиятини ОАВ орқали самарали ёритгани, Шовот туман ташкилоти депутатлар билан намунали ҳамкорликни йўлга қўйгани, Янгибозор туман ташкилоти ёшлар билан ишлаш тизимини тўла шакллантиригани, Хазарасп туман ташкилоти аъзолик бадали тушумини ортиғи билан бажаргани, Янгиариқ, Урганч, Гурлан туман ташкилотлари партиянинг дастурий ғояларини омма орасидаги фаол тарғиботи учун вилоят Кенгашининг ташаккурномаси билан тақдирландилар.\nЙиғилиш сўнгида жорий йилда йўл қўйилган нуқсонларни қайта такрорламасликка ва камчиликларни бартараф этиш чоралари ҳамда жамоанинг аҳиллигини янада ошириш юзасидан келишиб олинди. Ўзаро қизғин табриклар иштирокчиларга байрамона кўтаринкилик бағишлади.\nҲамжиҳатлик янги марралар сари етаклайди was last modified: Январь 4th, 2018 by matbuot\n« Бахти бутун бўлган фуқаролар Олий Мажлис Қонунчилик палатасида Фуқароларнинг соғлиғини сақлаш масалалари қўмитаси тузилди »


Абу Бакр розияллоҳу анҳунинг парҳезкорлиги - Termiziy\n“Абу Бакр розияллоҳу анҳунинг бир қули бор эди. У ишлаб бир нарсалар топиб келар эди. Ҳар куни таомни олиб келганида, Абу Бакр розияллоҳу анҳу таомни қаердан келганини сўраб тановул қилар эди. Кунлардан бир куни қули Абу Бакр розияллоҳу анҳуга таом олиб келди. У киши оч бўлганлиги сабабли чалғиб, таомдан бир луқма едилар. Шунда қули ҳайрон бўлиб:\n“Сизга нима бўлди? Ҳар кеча мендан таомни қаердан олиб келганимни сўрар эдингиз, лекин бу кеча сўрамадингиз-ку?” - деди.\nАбу Бакр розияллоҳу анҳу:\n“Бунга мени очлик мажбур қилди, қани айт-чи? Бу таомни қаердан олиб келдинг?” деди. Шунда қули:\n“Жоҳилият пайтида бир қавмнинг олдига бориб, уларнинг руқия (сеҳр)сини қилиб бергандим. Ўшанда улар менга бирор нарса беришни ваъда қилишган эди. Бугун уларнинг олдиларидан ўтиб кетаётсам, тўй бўлаётган экан. Улар менга ўша ваъда қилган нарсаларини беришди. Мен эса уни сизга олиб келдим”, деди.\n“Мени ўлдирай дединг-ку!” деди ва қўлини халқумига тиқиб қайт қилишга урина бошлади. Луқма эса чиқмасди, бир неча бор сув ичиб сўнгра қайт қилдилар. Охири у нарсани чиқариб ташлади. Шунда қулига қараб:\n“Агар шу луқма жоним билан қўшилиб чиқса ҳам рози бўлардим. Расулуллоҳ соллаллоҳу алайҳи васалламнинг: “Ҳаромдан ўсган ҳар бир жасад дўзахга яқиндир”, - деганларини эшитганман, мана шу луқмадан жасадимда бирор нарса ўсишидан қўрқдим” - деди.\nАбу Нуъайм Исфаҳонийнинг “Ҳилятул авлия” асаридан таржима қилинди


“Озодлик” бекатига борадиган йўллар ёпилган… « Ўзбекистон Халқ Ҳаракати\n“Озодлик” бекатига борадиган йўллар ёпилган…\n22 December 2017 - 7:00\nМирзелимбайни тинглаб ётиб, Баҳром саҳарга яқин донг қотиб ухлаб қолди. У оз ухлаган бўлса ҳам қушдек енгил бўлиб, тиниқиб уйғонганди. Охирги ўн беш кун ичида у биринчи марта уйқуга қонганди.\nТаҳоратини олиб келгач, вақт ғаниматда номозга уннади. Хуррак отиб ухлаётган Мирзелимбай ҳам, оғзини вокзалнинг эшигидай ланг очиб, шифтга термулиб ётган Житириқ ҳам уни бундай пайтларда безовта эта олмасди. Опа-сингилларнинг думидан тортиб ҳиринглаётган Гулисипсани у аллақачонлар хотирасидан ўчирган эди. Марҳабо билан Оқгулга қўшилиб ертўлага тушиб кетган Тўрабика ҳали қайтиб чиқмаган эди.\nУнинг бу дунёдаги биргина ҳаловат топиши мумкин бўлган гўшаси – жойнамоз эди. Жойнамоз устидаги салтанатини у дунёнинг бутун бойликларига алишмасди. Намоздан топган ҳаловатини курраи заминнинг осойишталигига бермасди. У узоқ дуо қилгач, кафтларини юзига тортди. Жойнамозни тўрт буклаб бир чеккага қўйгач, ойнадан боққа боқди…\n…Шунда кўзлари олдидан кечаги манзараларнинг давоми ўта бошлади.\nМетродан “Ўлим” поезди ернинг устига чиқди.\nУ тўхтагач, қулоқларида Дуйсенбайнинг:\n– “Пахтакор” бекати! – деган овози янгради. – Бу ердан “Дуйсенистон” йўлининг Алишер Навоий номли бекатига ўтилади. Вагондан чиқаётганларингизда буюмларингизни унутманг. Шубҳали буюмларни кўрганингизда метрополитен ходимларига хабар беринг. Огоҳ бўлинг!\nҲамма чиқди. Бироқ поездлардан ҳеч ким тушмади. Сўнгра:\nТурнақатор вагонлар майдонга қўйилган жуда ҳам улкан экранли телевизорнинг ичига кириб ғойиб бўлди. Атрофда, тобутда оёғини кўтариб ётган Житириқнинг мурдасидан бошқа бирор жонзот кўринмас эди. Ленин ҳайкали даҳмасига орқа бериб турган “Бахтиқаро буви” ҳам постига қайтмаган эди. Маблағ йиғишга восита бўлган қундуз телпак ҳам жойида эмасди. Дуйсенбайнинг ҳам овози чиққан билан, қораси кўзга ташланмасди. Тинмасдан довруқ солиб ҳураётган опа-сингиллар билан Тайсин рўёга айлангандилар. Биргина Гулисипса:\n– Гўрсўхта эрим, бир этак болаларим бор. Ҳар бало-қазолардан ўзинг сақла, Парвардигор! – дея ҳиринглаб, белида чиқиндихалта, тўстувак кўтариб тўрт тарафга чопиб юрарди.\nАммо бутун дунё баҳайбат экранли телевизорда намойиш этилаётган кўрсатувни кафтидагидек кўриб турар, ғайриоддий воқеалар ҳар қандай одамни ҳам ларзага солмасдан қўймасди…\n…Поезд кўздан ғойиб бўлгач, террорчилар ўчоғи деб тахмин қилинган ҳудуд Дуйсенистоннинг мудофаа қўшинлари, ички ишлар ва миллий хавфсизликнинг тиш-тирноғигача қуролланган “Кўрса босар” деб номланувчи қўшилмалари томонидан ўраб олинди. Ва қулоғини гўшакка қўйиб ётган Дуйсенбайга Қора Бахти Голибой Глазнинг рухсати билан бу ҳақда ахборот берилди. Дуйсенбай жиноятчилар ўчоғини портлатишни ва унинг ўрнини тозалаб, чим ётқизишни буюрди. Чошгоҳга бориб Шерка Жўрканинг “Замон-замон” қўшиғи янгради. Рухсат текканини англаган одамлар кўчаларга чиқдилар. Катта бир маҳалла ўрнида бир кечада замонавий спорт майдони барпо бўлганини кўриб, зиғирча бўлсин таажжубга тушмадилар. Бу каби номаъқулчиликларни мустақиллик йилларида кўравериб уларнинг кўзлари пишиб кетганди. Бироқ ичларида истамасалар-да, лабларини шукронага жуфтладилар. Пичирлаб замонага ҳамд-сано айта бошладилар, кулгилари келмаса ҳам кулдилар. Хурсандликларини билдириш учун киприкларига ёш томчиларини илдилар. Чунки улар пана-пастқамдан фуқаролик кийимидаги хавфсизлик ташкилотлари ходимлари ўзларини кузатиб турганини яхши билардилар.\nМаҳалла портлатилгунча хавфсизлик ташкилотлари томонидан кўрилган тайёргарлик алоҳида таҳсин ва мақтовларга сазовор эди. Беш минг сонли қўшма кучларга “Жиблажибон” лақаби билан машҳури олам масхарабоз Али Шамма бош саркарда қилиб тайинланганди. “Ғилминдиқул” тахаллуси билан танқидшуносликда ном қозонган хиёнаткор Ахмақ Агза ва “Тузсизбек” дея танилган беқилиқчи Мурбе Холтойлар қўшма кучларнинг сиёсий йўриқчилари эдилар.\nСенаторлар Содир Элбузар, Жоди Ҳамро, Сайё Раша, Иқбў Мурў, Све Артланта ва Акма Синса Саларлар жамоатчи маслаҳатчи мақомида эдилар. Фўска қорининг ҳам ғоявий раҳбарлар орасида салмоқли ўрни бор эди. Унинг ўлимини бир умр орзулаган Анбар қори, у ўтгач, минбар қуббасига ўтириб олди. Мавлу Асал, Озо Наза, Рав Омилов, Анва Сибир, Але Бефайз, Зиёда Жинқарча, Райҳона Айрона, Ана Сана, Таҳ ва Рав Сиддиқлар “Барака топкурлар” тадбири амалга оширилаётган жараёнларда Хаши Исма дирижёрлиги остида, “Тўй бола, ҳой бола, Тўйга аталган қўйни сўй, бола”ни жўр бўлиб куйлардилар. Хор гуруҳини эшитиб турган етти маҳалла қўшиқ тугамагунча қадам босиб кўчага чиқмасди. Қачонки “Замон-замон бизнинг замон, даврон бизники, Қўлимизда еру осмон, имкон бизники” деган собиқ иттифоқни мадҳ этгувчи қўшиқ янграса, эшик-деразаларни зичлаб ёпиб олган одамлар хавф-хатарнинг ўтиб кетганини англардилар. Ўтган беш соат беш асрга тенг бўларди. Ўлмаганлар фойдага қолган умрларининг хумори билан яшардилар. Бу саргузаштлар олдида Чингиз Айтматовнинг “Асрга татигулик кун” ва Франс Кафканинг “Жараён” асарлари шунчаки бир чўпчак эди. Амалга оширилган ишлар учун “Нобел” мукофотига қўшиб Дуйсенбайга “Керак бўлса, ўз уйингни ўзинг асраб ол, ҳаром ўлгур” номидаги тинчлик ордени берилса, башарият тарихида адолат қарор топган бўлур эди…\nЎқувчини йўлдан адаштирмаслик учун келган жойимизда бир дам тўхтаб, чуқур-чуқур нафас олиб, юмуқ кўзларимизни катта-катта очамиз. Бир бошдан сўзласак, балки фикрларимиз аниқроқ чиқар.\n…Соат тунги уч-тўртлар чамаси. Хавфсизлик ташкилотларининг республика бўйлаб тўртанак каби бир-бирларига улаб қўйилган юз минглаб ишонч телефонлари жаранглаб кетади. “А” кўчасидаги “Б” сонли уйнинг “В” рақамли хуфияси томонидан маълумот тушганди. Билдирилишича, манзилда ҳизбут таҳрирчилар ва ваҳҳобийчиларнинг террорчилари ўлим тўрларидан ин қурган эдилар. Ёт ғоялар ва совуқ-иссиқ қуроллар билан қуролланган тўдаларнинг мақсад-муродлари мустақиллик илҳомчиси, тўкин-сочин ва осойишта ҳаёт гарови Дуйсенбайни ер юзидан супуриб ташлаш эди. Саксон олти яшарли Марусия исмли КГБнинг собиқ бевасига кўра, унинг сарқитини еб, чемпионлиги овозаю дарвоза урушқоқ хўроз Житириқ қаттиқ маст бўлади. Куч-ғайратга тўлган Житириқнинг кўзига ўйнашиш учун товуқ ёхуд тепишиш учун хашаки хўроз кўринмагач, у ҳожатга кириб-чиқаётган ишизловчиларга ташланади. Саккизта шотир бир вақтнинг ўзида Житириқнинг тан соқчилари эдилар. Улар хўроз танасидан битта пар учса, бошларини кундага қўйиб, Қора Бахти Голибой Глазнинг олдида масъулиятсизликлари учун жавоб берардилар. Гап-сўз Дуйсенбайга етмасдан, хавфсизлик ташкилотлари содир этилган жиноят хусусида унга ҳисобот беришлари зарур эди. Ҳисобот ўқиб чиқилиб, тузатишлар ва ўзгартишлар киритилгач, Дуйсенбайга тақдим этиларди. Қора Бахти Голибой Глазнинг орқасида Отамон турарди. У Дуйсенбайга сояда ҳақиқий қиёфадош бўлиб, тарозининг иккинчи посангисида турган сиёсатнинг лапанглаб кетмаслигини таъминларди.\nЎта махфий ҳужжатларда “В” рақами билан қайд қилинадиган фаррош Марусия ишонч рақамларига қўнғироқ қилгач, уч дақиқа ўтмай тезкор гуруҳ оловли нуқтага етиб келди. “Кўрса босар”ларнинг махсус қаноти – “Ёвуз Темурзодалар” гуруҳи бошлиғи полковник Нурлибек Эскибоев эди. Тўс-тўполон бешафқатларча бостирилди. Исёнга йўл очган шотирлар ва террорчилардан иборат ўн олти каллакесар мардикор бозорининг жазо камерасига ташланди. Бу пайтда икки томонга бирдай хизмат кўрсатадиган мардикор бозори бошлиғи Жақиб хотинининг иссиқ қучоғида ширин уйқуда ётарди. Уни олиб келиш учун махсус бўлинма юборилди. У шошганидан хотинининг лозимини кийиб олди, елкасига чопон ташлаб, оёғига калиш илди. Ваҳимадан оёқлари, жун босган кўкраги, елкалари қаттиқ қалтирарди. У бурканиш учун чопонининг ёқаларини тортса, бари очилиб кетаётганди. Унинг ночор аҳволи полковник Нурлибекга қоқ нонга сурилган саримойдек ёқди.\nЖақиб миллий хавфсизликнинг нафақадаги подполковниги эди. Унинг бир умр жиноят оламига хизмат қилиб келаётганини хавфсизлик ташкилотидагилар билсалар-да, билмасликка олардилар. Ҳамма учун аён бу нарса ошкор этиладиган бўлса, миллий менталитетга мос тушмайдиган қўпол хато юз берарди. Орқасидан полковник Нурлибек аёвсиз жазоланиши мумкин эди. Полковник имосига маҳтал миршаблар шолкалтакларини шайлаб, Жақибга ёпирилдилар. У ўзини ҳимоя қилиш учун ерга ётиб олди. Қўлларини бошига чамбарак этганида, жун босган кўкраклари очилиб, оёқлари Шодмонқулнинг айриси каби тарвайиб қолди. Унинг атлас лозим ярашиб турган думбасига Нурлибекнинг суқи кетди. У турган жойидан сапчиб, унинг чотига жон-жаҳди билан тепгач, қайтиб ўтираркан, оёғини меҳр билан сийпаб қўйди. Роса бехато тепганидан у мамнун эди. Бу касб ваҳшийлик талаб этишини биладиган Жақиб тишини-тишига қўйди. Кимлигини била туриб ҳам полковникнинг ўзини тия олмагани унга алам қилмади. Аммо умрида илк марта бошига ёғилаётган шолкалтаклар жонидан ўтди. Ҳеч кимни назар-писанд қилмай, тўнининг бари билан атлас лозим ёпишиб турган орқасини ёпди. Ўтирган ўрнида бошини тиклаб, полковникка ёвқараш қилди. Унинг нигоҳидаги даҳшатли ғазабни бутун вужуди билан ҳис қилган полковникнинг ичидан қиринди ўтди. У, озроқ чида, дегандай чап кўзини қисиб қўйди.\nИстеъфодаги подполковник қўлларини тағин чамбарак қилиб дод-вой солди. Полковник тўхтатишга буйруқ бергач, “Ёвуз Темурзодалар”нинг шолкалтаклари ҳавода муаллақ қолди. У эмчагини киссавурга кестирган бозорчи хотиндай аюҳаннос солишдан тўхтамасди. Тиклаб қўймоқчи бўлганларга шаллақилик қилиб уларнинг дуч келган жойларига чанг соларди, тишларди. Нима бўлдию, Нурлибек ўзи сезмагани ҳолда ўрнидан ирғиб турди ва унинг икки чоти орасига қоидага номувофиқ равишда яна бир тепди. Лов этиб ўчиб-ёнган Жақиб “ий-й-е” дея тишларини оқини кўрсатиб, иршайганга менгзаш бузуқбашаралик билан юзини тириштирди, бўғиқ чираниб, уф-ф деб нафас чиқарди. Кейин боши шилқ этиб тушдию, жони узилган кимсадек чўзилиб қолди. Ўзига навбат етишини ўйлаб музлаб ўтирган мардикор бозори бошлиғи ўринбосари Бахшилло қўрққанидан дир-дир титрай бошлади.\n-Қоққан қозиқдай серраймай ўл. Бор, тезроқ сув олиб кел! – деди унга полковник.\n“Ёвуз Темурзодалар”дан бири ерда чўзилиб ётган Жақибнинг бошидан бир челак муздек сувни қуйди. У ёмон туш кўрган одам каби ётган жойидан сакраб турди-да:\n– Онажо-он, ме-ен ўлама-ан… Мени бу жойдан олиб кетинглар! – дея ҳўнграб йиғлаб юборди.\nОёғидаги калишлар сочилиб кетган, атлас иштонининг липпасидан кекирдагигача бўлган ҳудудларни қоплаган қуюқ жун уни маймунга ўхшатиб қўйганди. Лозимининг бошқа хил матодан тикилган оғи қизил қондан шилта эди. Унинг ўрнида аёл кимса бўлганда, кўзи тушган одам, боёқишнинг ҳайзи бошланипди, деб ўйлаши ҳеч гапмасди. Қора башарасини беўхшов қилиб кўрсатадиган бўртиб чиққан икки ёноғи унинг нималар содир бўлаётганидан бехабарлигини, ўзгалар наздида, икки ҳисса оширарди. У икки қўли билан бошини чангаллаганча бўкириб йиғларди. Совуқдан қаттиқ уюшиб, қалтираётган тан-баданини идора қилишга уриниб ҳам кўрмасди. Бўртган ёноқларига қарама-қарши, бир лаҳза ичида тубига чўкиб бораётган қўй кўзларида сўнаётган умидларнинг кўланкалари ўйнарди. Собиқ ҳамкасабасини бир ҳаракат билан букиб олишга эришган полковник бундан мамнун эди. Жабирдийда қоқсуякдан келган бурундорбашара бўлгани учун кишининг раҳмини келтиришдан кўра кўпроқ ғашини келтирарди. Унинг ёш бола сингари “она”лаб йиғлаши ҳеч кимга ғалати туюлмас, дуйсенистонликлар учун бу кабилар мустақиллик йилларида одатий ҳолга айланиб бўлган эди.


Оила аъзоларимиз соғлиги ва хавфсизлиги учун оила даврасида қолайлик — Янгиликлар — Миллий тикланиш\nОила аъзоларимиз соғлиги ва хавфсизлиги учун оила даврасида қолайлик\n16:42, 22 May\nЖонажон Ватанимизда миллий ва диний қадриятларимизга бўлган ҳурмат ва эътиборни янада мустаҳкамлаш, эл-юртимиз учун азалдан эзгулик, саховат, меҳр-мурувват рамзи бўлиб келаётган муборак Рамазон ойида ислом динининг тинчлик, бағрикенглик, шукроналик каби олижаноб ғоялари заминида инсонпарварлик моҳиятини кенг англадик, деб ўйлайман!\nАфсуски, муқаддас байрамимиз бутун дунёда коронавирус инфекцияси тарқалиши оқибатида юзага келган мураккаб эпидемиологик вазият давом этаётган оғир бир даврга тўғри келмоқда. Таҳликали кунларда Рамазон ҳайит байрамини белгиланган карантин қоидаларига қатъий риоя қилган ҳолда, динимиз буюрган ибодат амалларимизни уйимизда, оиламиз даврасида эртанги кунга юксак ишонч ва умид билан ўтказишимиз жуда муҳимдир.\nМаълумки, 22 май ҳолатига Республикамизда коронавирус инфекциясига чалинган фуқаролар сони 3006 нафарга етди. Куни кеча 35 нафар, бугунги кунга қадар 2407 нафар, яъни 80 фоиз бемор тўлиқ соғайди. Шу билан бирга, 44 мингдан кўпроқ фуқаро карантиндалиги, уларнинг 18 мингдан ортиғи стационар шароитда карантинга жойлаштирилганлиги бу- одатий ҳолат дегани эмас.\nКарантин тадбирлари давом этаётганини, айрим ҳудудларда бирмунча юмшатилганидан ўз саломатлигимизга бефарқ бўлмаслигимиз керак. Бугун коронавирус аниқланган 39 беморнинг 28 нафари аҳоли орасидан қайд этилганлиги, уларнинг 15 нафари Навоий вилоятида, 13 нафари Самарқанд вилоятида аниқланганлигини оммавий ахборот воситаларидан кўряпмиз. Беморлар билан мулоқотда бўлган юзлаб, минглаб одамлар кузатувга олинган, карантинга жойлаштирилган.\nБиз бу ҳолатдан тўғри хулоса чиқаришимиз керак. Атрофимизда касалликка чалинганлар йўқлигига ҳеч ким кафолат бера олмайди. Демак, сиз ҳам касалликка чалинишингиз, уйга олиб келишингиз, оила аъзоларингизга юқтиришингиз мумкинлигини зинҳор эсингиздан чиқарманг! Зеро, саломатлигимиз – бу бойлигимиз ва борлигимиздир!\nОлдимизда улуғ айём Рамазон ҳайити байрами турибди. Гуруҳ-гуруҳ бўлиб, хонадонма-хонадон юришларимиз жуда жиддий оқибатларга олиб келиши мумкин. Агар вазият жиддийлашиб кетадиган бўлса, эслаб кўринг-а, қанча вақт уйдан умуман чиқмадик. Бироқ бу вазият такрорланишини ҳеч биримиз ҳам асло истамаслигимиз тайин. Шундай экан, барчангизни ҳайит байрамини Ўзбекистон мусулмонлари идораси Уламолар Кенгашининг 2020 йил Рамазон ҳайитини нишонлаш тўғрисидаги баёнотида белгиланган қатъий талаблар асосида ўтказишга чақириб қоламан.\nЗеро, Ҳайит арафасида ва байрам кунлари ёши улуғ кексаларимиз ва беморлар ҳолидан хабар олиш ҳамда ҳайит билан табриклаш ва бошқа миллий урф-одатларимиз билан боғлиқ анъаналаримизни карантин талабларидан келиб чиққан ҳолда амалга ошириш ҳар биримиз, яқинларимиз учун жуда муҳим.


Жиззахда собиқ суд раиси устидан жиноят иши очилган. У расман қидирувда\nФото: ИИВ/Getty Images\nМанбанинг Kun.uz'га билдиришича, суд раиси 11 минг АҚШ доллари миқдорида пора олишда гумонланиб, унга нисбатан жиноят иши қўзғатилган. Бироқ судя тергов органларидан яшириниш мақсадида чет элга қочиб кетган. Шу туфайли унга нисбатан қидирув эълон қилинган.\nМанба судянинг исм-фамилияси Фазлиддин Пардаев эканини маълум қилди. Ички ишлар вазирлиги сайтига жойланган қидирувдаги шахслар рўйхатида шундай исм-фамилияли шахс ЖКнинг 210-моддаси (пора олиш)да гумонланаётгани кўрсатилган.\nБош прокурорнинг матбуот котиби Ҳаёт Шамсуддинов Kun.uz сўровига асосан қидирувдаги мазкур шахс айнан шу судя эканини тасдиқлади. Унинг маълум қилишича, жиноят ишлари буйича Дўстлик тумани суди собиқ раиси иш юритувидаги жиноят иши юзасидан судланувчига енгилроқ жазо тайинлаш эвазига адвокат орқали муайян миқдорда пора олишга қаратилган хатти-ҳаракат содир этгани ҳолати юзасидан 2021 йил 29 март куни жиноят иши қўзғатилган.\n“Гумонланувчи тергов органига келишдан бош тортиб, яширингани сабабли унга нисбатан сиртдан “қамоққа олиш” тарзидаги эҳтиёт чораси қўлланган ҳолда қидирув эълон қилинган.\nИш бўйича ҳақиқатни аниқлашга тўсқинлик қилиш ҳолатларининг олдини олиш мақсадида бошқа тафсилотлар ошкор қилинмайди”, – дейилади Бош прокуратура маълумотида.\nСудялар олий кенгаши матбуот котиби Турсунали Акбаров Kun.uz сўровига жавобан маълум қилишича, Фазлиддин Пардаев “фаолиятида жиддий камчиликларга йўл қўйгани учун” 2021 йил 5 апрел куни Жиззах вилояти ЖИБ Дўстлик туман судининг раиси вазифасидан озод этилган.\nАкбаров унга нисбатан қўзғатилган жиноят иши бўйича кенгашда маълумот мавжуд эмаслигини билдирди.\nМаълумот ўрнида, 2019 йилда Дўстлик туман суди раиси Фазлиддин Пардаев берган маълумотга асосан, Жиззах вилояти ҳокимлиги сайтида кичик хабар жойланган. Хабарда бир шахс Дўстлик туман суди биносида терговчига 100 доллар пора беришга уринган вақтида қўлга олингани ҳамда суд ҳукмига асосан ЖКнинг 211-моддаси (пора бериш) 1-қисми билан айбдор деб топилиб, 3 йилга озодликдан маҳрум этилгани айтилади.\nЭслатиб ўтамиз, аввалроқ Жиззах вилоятида туман прокурори, Самарқанд вилоятида эса туман прокурори ўринбосари пора билан қўлга тушгани хабар қилинганди.


Хоразм вилоятида яна бир туман ҳокими алмашди\n16:52 / 14.03.2020\nЎктам Машарипов Ҳазорасп тумани ҳокими лавозимига тасдиқланди\nХалқ депутатлари Ҳазорасп тумани Кенгашининг навбатдан ташқари сессияси бўлиб ўтяпти. Бу ҳақда Kun.uz мухбири хабар берди.\nСессияда ташкилий масала кўрилди. Кун тартибидаги масала бўйича вилоят ҳокими Фарҳод Эрманов нутқ сўзлади.\nМуҳокамалардан сўнг, Равшан Шоназарович Жабборовни Хоразм вилояти Ҳазорасп тумани ҳокими вазифасидан озод этиш ҳақидаги вилоят ҳокимининг қарори Халқ депутатлари туман кенгаши депутатлари томонидан тасдиқланди.\n2014 йилдан Хоразм вилояти касаба уюшмалари ташкилотлари бирлашмаси раиси лавозимида фаолият юритиб келган Равшан Жабборов 2018 йил 1 декабрь куни Ҳазорасп тумани ҳокими сифатида иш бошлаганди.\nKun.uz мухбирининг хабар беришича, вилоят ҳокими Ҳазорасп тумани ҳокими лавозимига Ўктам Рустамович Машарипов номзодини тавсия қилди. Музокаралардан сўнг, Ўктам Машарипов номзоди Ҳазорасп тумани ҳокими лавозимига депутатлар томонидан тасдиқланди.\nЎктам Машарипов бунга қадар Янгибозор тумани ҳокими сифатида ишлаган. Ундан аввал Хоразм вилояти ҳокимининг қишлоқ ва сув хўжалиги масалалари бўйича ўринбосари, қишлоқ ва сув хўжалиги бошқармаси бошлиғи вазифасини вақтинча бажарувчи лавозимида фаолият юритган.\nМаълумот учун, Ҳазорасп тумани вилоят ҳудудининг 33,8 фоизини эгаллайди. Тумандан Урганч шаҳригача 56 км. Қорақалпоғистон Республикаси ва Туркманистон давлатлари билан чегарадош.\nАввалроқ, Янгиариқ тумани ҳокими ўзгаргани хабар қилинганди.\n19:20 / 16.06.2020\nТанқиддан сўнг: ҳазорасплик 83 ёшли фермернинг ерлари қайтарилди\n23:09 / 15.06.2020\nҲазорасп тумани комплекс ижтимоий-иқтисодий ривожлантирилади\n09:04 / 18.05.2020\nТошкент фармацевтика институти Ҳазорасп филиали ташкил қилинади\nХоразмда хусусий тадбиркорни 10 000 000 сўмга «ухлатган» шахс ушланди


2. Марказий Қизилқумдаги жуда камёб эндемик ўсимлик.\nБўйи 25–30 см га етадиган, чим ҳосил қилувчи, кўп йиллик ўт. Барглари ингичка, юқоридагилари бироз кенгайиб, тўпгулларини ўраб олган. Тўпгулининг узунлиги 6–10 см, ингичка, кам бошоқли. Бошоғининг ўзаги деярли 13,5 см узунликда, бўғим-бўғим бўлиб қайрилган, бутун юзаси майда патсимон туклар билан қопланган, туклари 4–5 мм узунликда. Апрель–июнь ойларида гуллаб, мева беради.\nМарказий Қизилқумдаги пастқам қолдиқ тоғларда тарқалган (Қорақалпоғистон, Навоий ва Бухоро вилоятлари).\nҚуруқ тоғ ёнбағирларида, қояларнинг ёриқларида учрайди.\nЧорва моллари боқилиши туфайли қисқарган.\nАлоҳида муҳофаза чоралари ишлаб чиқилмаган. Табиатда ва маданий шароитда бу турнинг биологиясини ўрганиш лозим. Уни назорат остига олиш учун Оқтоғ ва Томдитоғда буюртмахоналар ташкил қилиш тавсия этилади.


Январь-август ойларида қарийб 175 минг никоҳ ҳолатлари қайд этилган – Газета.uz\nLotinchada 14 сентябрь 2021, 10:02 Жамият\nДавлат статистика қўмитаси маълумотларига кўра, январь-август ойларида Ўзбекистон бўйлаб жами 174 998 та никоҳ ҳолатлари қайд этилган. Бу ўтган йилнинг мос даврига нисбатан 36 288 тага кўп.\nЎтган саккиз ой мобайнида энг кам никоҳ ҳолатлари февраль ойида қайд этилган — 16346 та. Апрель, май ойларида қайд этилган никоҳ ҳолатлари камайиш ва нисбатан секин ўсиш тенденциясини намоён қилганлигини 1 апрелдан республикада карантин чекловларининг кучайтирилганлиги билан изоҳлаш мумкин. 2021 йил 1 апрелдан оммавий тадбирлар ўтказишга айрим чекловлар ўрнатилган эди, хусусан, тўй ва оилавий маросимларни 100 кишидан кўп бўлмаган ҳолда ўтказиш белгиланган эди.\n20 июлдан жорий қилинган янги чекловларга қарамай никоҳни қайд этиш ҳолатлари август ойида кескин ошган.\n2020 йилда республика бўйича никоҳ ҳолатларини қайд этишга доир статистикада ҳам карантин чекловлари таъсиридаги қизиқ тенденцияни кузатиш мумкин. Жумладан, Статистика қўмитаси маълумотларига кўра, 2020 йилда республика бўйича никоҳ ҳолатлари 2019 йилга нисбатан 4,6% га қисқариб, жами 296 785 тани ташкил этган. Бу 2020 йил март ойи охиридан август ойи ўрталаригача республикада амал қилган қатъий карантин чекловлари билан изоҳланади. Мамлакатда жорий қилинган карантин чекловлари, хусусан, тўй маросимларини ўтказиш билан боғлиқ чекловларнинг қайд этилган никоҳ ҳолатлари сонига таъсирини қуйидаги график асосида баҳолаш мумкин.\n2020 йил ва 2021 йилнинг дастлабки саккиз ойида никоҳ ҳолатларини қайд этиш динамикаси. Статистика қўмитаси маълумотлари асосида «Газета.uz» томонидан тайёрланган.\nРеспубликада илк коронавирус ҳолати расман тасдиқланганидан сўнг 2020 йил 24 мартидан бошлаб тўй маросимларини ўтказишга таъқиқ қўйилган эди. Натижада 2020 йил апрель ойида республика бўйича атиги 893 та никоҳ ҳолати қайд этилган. Май ойидан қонуний никоҳни қайд этиш ҳолатлари кескин ўсишни бошлаб, июль ойида нисбатан секин ўсган. Буни 2020 йил 10 июлдан мамлакатда карантин чекловлари кучайтирилганлиги билан изоҳлаш мумкин. 2020 йил 15 августдан тўй маросимларини 30 кишидан кўп одам иштирок этмаган ҳолда ташкил этишга рухсат берилган. Ўз навбатида, август, сентябрь, октябрь ойларида никоҳни қайд этиш ҳолатлари ҳам кескин ошиб борган. Шуниси эътиборлики, 2020 йилнинг сўнгги беш ойида — карантин чекловлари юмшатилганидан кейин — дастлабки етти ойдагига қараганда икки баробар кўпроқ никоҳ ҳолатлари қайд этилган.


Кийим кийганни ҳам, кўрганни ҳам гуноҳга қолдирмасин – Jurnalist\nR S2019-10-28T12:35:57+05:0028 Oktabr, 2019|Ҳафта мақоласи|\nЛибосни инсон шунчаки эҳтиёж ёки иссиқ-совуқдан ҳимоя учун киймайди. Айниқса, миллатимиз учун кийим кишининг маънавий дунёсини акс эттирувчи восита ҳамдир.\nШариатимизда кийиниш одоблари ва либосларга тегишли ҳукмлар жорий қилинган. Ҳадис, тасаввуф ва фиқҳий китобларда бу мавзу алоҳида эътиборда. Кийим маълум маънода кишининг кимлигини англатиб туради: имон-эътиқодли, ор-номусли инсоннинг кийимлари сипо, саришта, аксинча бўлса, ҳаддан ортиқ тор, калта кийимлар эгаси ҳақида салбий фикрлар уйғотади.\nШариатимизга кўра, либосни ўнг томондан кийиш суннатдир. Ойша онамиз (р.а.) айтадилар: «Набий алайҳиссаломга покланишда (яъни таҳорат ва ювинишларда), соч тарашда ва оёқ кийим кийишда ўнг томондан бошлаш ёқар эди» (Имом Бухорий ва Имом Муслим ривояти). Бу билан фақат пойабзал кийиш зикр қилинган бўлса-да, ҳадисда тилга олинган суннат бўлмиш ўнг томондан бошлаш бошқа турдаги либосларни кийишга ҳам тааллуқли ҳисобланишини уламолар эътироф этишади.\nГуноҳкор ва гуноҳга сабабчи бўлмайлик\nШарқ аёлларининг одоби, ибоси ҳар нарсадан устун. Орасталик, бичимнинг узун ва кенг олиниши, елкалар доимо ёпиқ ҳолда туриши, каштали нақшлар, бошдаги рўмол — булар бизнинг оналаримизнинг мунис қиёфаси. Аммо бугун кийиниш билан боғлиқ айрим ҳолатлар кишининг дилини хира қилади. Жумладан, тўй оқшомида келинларимиз эгнидаги оқ либосларнинг ҳаддан ортиқ очиқ-сочиқлигидан ҳижолатга тушасиз. Айрим қизлар белигача очилган ёки номига ҳарир мато қопланган оқ кўйлакда одамлар кўз олдига чиқишади. Бу билан баданни кўз-кўзлашмоқчими, ўта замонавийликларини намойиш этишмоқчими — ҳар ҳолда икки тушунча ҳам қиз болага ярашмайди.\nЭнг ёмони, бундай кийимни икки-уч соатга кийиб ўтириш учун фалон сўм пул тўланади. Ўзига тўқ оилалар учун бу маблағ унча билинмас, аммо камхарж кишиларга «отнинг калласидек» ижара ҳақи оғирлик қилади. Шу боис келинчакларимиз оврупоча қимматбаҳо либослар ўрнига кейинчалик ҳам фойдаланиш мумкин бўлган миллий кийим-бошлар кийишса мақсадга мувофиқ бўларди. Яна бир гап: очиқ-сочиқ кийиниб юрган қизларга имонли эркаклар қарамайди, балки нияти ёмон киши беҳаё кўз билан қарайди. Натижада ҳар икки инсондан ҳам Аллоҳ рози бўлмайди. Шундай экан, қизларимизни гуноҳдан ва гуноҳга сабаб бўлишдан асрашимиз, уларга буни ётиғи билан тушунтиришимиз керак.\nДинимизда кийиниш борасида қандай тавсиялар берилган?\nКийинишда ўртачалик ва мўътадиллик мақбулдир. Бу борада ҳаддан ошиб кетмаслик ёки ўта хароб кийиниш ҳам тўғри эмас.\nБир куни саҳобийлар жангдан сўнг дам олиш учун бир дарахт остига тўпланиб, тамадди қилишга киришдилар. Уларнинг орасида Пайғамбаримиз (с.а.в.) ҳам бор эдилар. Шу пайт туясини боқиб юрган бир саҳобий уларнинг олдига келиб қолди. Туябоқар эскириб, тўзиб кетган либосда эди. Пайғамбаримиз (с.а.в.) унинг аҳволини кўриб, Жобир ибн Абдуллоҳдан: «Унинг бошқа кийими йўқми?» деб сўрадилар. У киши: «Тўрвасида яна иккита кийими бор», дедилар. Сарвари коинот: «Уларни кийса бўлмайдими?» дедилар. Жобир бояги кишини чақириб, Расулуллоҳ(с.а.в.)нинг гапларини етказдилар. Туябоқар дарров кийимларини алмаштириб олди ва нари кетди. Шунда Пайғамбаримиз (с.а.в.): «Мана шуниси яхши эмасми?» дедилар.\nШайх Шаъбий айтади: «Ахмоқлар устингдан кулмайдиган ва фақиҳлар (шариат билимдонлари) айбламайдиган кийимни кий». Буюк бобокалонимиз Алишер Навоий «Маҳбуб ул-қулуб» асарида: «Эркакларнинг ўзини кўз-кўз қилиш учун ясаниши хотинларнинг оройиш учун безанишлари кабидир. Аммо бу каби безанмоқ ҳар иккаласи учун ҳам номуносиб, хусусан, эркаклар учун кўпроқ шармандаликдир», дея қайд этганлар.\n«Бугун якшанба, шортикда борсам ҳам бўлади!»\nДам олиш куни эди. Катта ташкилот идораси олдидан ўтаётсам, ёш йигит бино ташқарисида қўриқчилар билан тортишаётган экан. «Сизни ичкарига қўёлмаймиз. Ички тартибга кўра, шортик ва шиппак кийган одамларни бинога киритиш тақиқланади», деди қўриқчилардан бири. Йигит эса шу ерда ишлашини рўкач қилар: «Ахир, бугун иш куни эмас-ку, шортикда келсам ҳам бўлаверади!», дея ичкарига киришга уринарди.\nТўғриси, ачиниб кетдим. Шундай катта даргоҳда ишлайдиган (демак, ўқимишли) йигитнинг ярим-ёрти кийиниб марказга келиши, бунинг устига, одамларнинг эътиборини ўзига қаратиб тортишаётгани, ўзини ҳақ деб билиши ярашмайдиган ҳолатдир.\nЯна бир жиҳат — тор, калта кийимлар кийиш ҳам ёшларимизнинг одатларидан. Аммо бундай либослар нафақат дин нуқтаи назаридан, балки тиббий тарафдан ҳам саломатликка зарар келтириши исботланган. Бу ҳолатдаги кийимда риё, мақтанчоқлик бор, ўзини, баданини кўз-кўзлаш бор. Шундай экан, ота-оналар, маҳалла-кўй фарзандларнинг кийинишига доим эътиборли бўлишимиз жоиз.\nКийимларни доимо пок тутиш керак\nИслом — поклик динидир. Бу поклик маънавий ва моддий покизаликни тақозо этади. Аллоҳ таоло Қуръони каримнинг Муддассир сурасида Набий алайҳиссаломга қарата ва у киши орқали бутун инсониятга хитоб килар экан: «Кийимларингни пок тут!», деган. Демак, либос покизалиги мусулмон кишининг ҳаётида муҳим аҳамиятга эга. Шу боис намознинг шартларидан бири — либоснинг поклигидир. Ундан ташкари, поклик ва орасталик иймондан эканига далолат қилувчи бир канча ривоятлар хам келган.\nАллоҳ севгувчи сифат\nКийим олишда ҳаддан ошмаслик, одамлардан ажралиб туриш учун қимматбаҳо либосларни харид килмаслик жоиз. Имом Аҳмад ўз «Муснад»ларида Абдуллоҳ ибн Умар розияллоҳу анҳудан ривоят қилишича, Набий соллаллоҳу алайҳи васаллам шундай деганлар: «Кимки дунёда шуҳрат либосини кийса, Қиёмат кунида Аллоҳ унга хорлик либосини кийгазади». Демак, мусулмон киши кибру ҳаво, шуҳрат қозониш учун кийинмаслиги лозим. Чунки бу ҳаракат маънавий иллат саналади.\nҲаддан ортиқ ғариб кийиниш ҳам жоиз эмас. Аллоҳ таоло бирон кимсага неъмат ато этган бўлса, мазкур неъматнинг асари ва аломати ўша инсонда кўриниб туришини яхши кўради.\nИмом Абу Ҳанифа раҳматуллоҳи алайҳ бир куни ҳамсуҳбатларидан бирининг устида эскириб, увадаси чиққан кийимларга кўзи тушди. Одамлар тарқалиб, мажлисда фақат Абу Ҳанифаю афтода кийинган киши ёлғиз қолгач, Имом унга юзланиб деди: «Анави жойнамозни кўтаргин-да, тагидагини ол!». Киши жойнамозни кўтарди, қараса, минг дирҳам пул бор экан. «Уни олиб, уст-бошингни тартибга келтир», деди Абу Ҳанифа. Шунда: »Мен ўзимга тўқман, — деди ўша киши. — Аллоҳ менга бойлик, мўлчилик ато қилган. Бу пулларингизга эҳтиёжим йўқ». Унинг сўзларини эшитгач, Абу Ҳанифа раҳматуллоҳи алайҳ: «Аллоҳ сенга бойлик ва фаровонлик ато қилган экан, қани У берган неъматларнинг асари?! Расулуллоҳ(с.а.в.)нинг: албатта, Аллоҳ ўз бандасининг устида унга берган неъматининг асарини кўришни севади, деган сўзлари сенга етиб келмаганми? Ҳамонки, бой экансан, ўзингни тартибга келтириб, уст-бошингга қараб юришинг даркор. Токи ўз яқинларингни ғамга ботирмагайсан», дея насиҳат қилди.\nБир сўз билан айтганда, либос нафақат инсон, балки миллат маънавиятининг белгиси эканини унутмайлик. Маҳаллаларда, тўй-маърака ва бошқа йиғинларда бу ҳақда таъсирчан тарғиботни жонлантиришимиз керак. Ана шундагина қизларимиз европа маликаси бўлишни эмас, Кумушбиби каби ҳаё, ибо фариштаси бўлишни истаб кийим танлашади.\nЎзбекистон мусулмонлари идораси Хоразм вилояти вакиллиги\nхотин-қизлар масалалари бўйича ёрдамчиси.


01:22 27 Ноябр 2020\n07:23 17.08.2020 (Янгиланган 10:43 17.08.2020) Ҳавола олиш\n... Янги курорт очилиши ҳақида эшитибоқ, Тўдакўл сари отланган дам олувчиларни очилиш маросимига ташриф буюрган сал кам 40 кишидан иборат журналистлар гуруҳи бошида бироз "шошириб" қўйгани рост. Сал олдин янги пляж ва пляж ҳудудидаги бассейнда мириқиб чўмилиб, Ўзбекистоннинг дунёга машҳур кўзни қамаштирувчи қуёши остида бўшашиб, тобланиб ётганлар, бирдан сергак тортиб, устиларига сочиқларини ёпиб, кўринишидан, чўмилишга келмагани аён бўлиб турган бу микрофон ва камера кўтарган одамларни қизиқсинаб томоша қилишга ўтишганди.\nТўдакўл қирғоғида янги дам олиш масканининг очилиши\nҲаммасини бошидан бошласак.\nТўдакўл сув хавзаси - ҳозирги, замонавий кўринишга келгунга қадар, ҳатто айрим билимдонлар ҳам у борлиги ҳақида эшитмаган, ёки бу ерга ҳордиқ чиқариш мумкин, деган фикрдан йироқ бир маскан эди. Давлат раҳбарининг 19 июндаги қарори билан кўл ҳудудида туристик зонани ташкил этиш назарда тутилди.\nБу ишни шунчаки эмас, балки қойилмақом қилиб бажариш ташаббуси билан бухоролик тадбиркорлар чиққани учун, бугун кўпчилик пляж Бухорода жойлашган, дея адашмоқда. Аммо, Бухоро ва Навоий вилоятлари ҳокимликлари расмийларининг журналистлар олдида қилган чиқишларидан маълум бўлдики, бир вилоятда жойлашган туристик зонага иккинчи вилоят бизнес доирасининг инвестиция киритиши баҳсли ҳудуд деган тушунчани юзага келтирмайди. Аксинча, туристик оқимнинг ортиши, қолаверса, маҳаллий аҳолининг ҳам чет элга эмас, шундоқ ёнгинасида турган Франциянинг Марселидан ҳеч ками бўлмаган курортда дам олиши иккала вилоят бюджети даромадини оширишидан ташқари, иккисига ҳам тегишли бўлган ишсизлик масаласини бир мунча ҳал этишга ёрдам беради.\nТўдакўл курорти 15 гектар майдонни эгаллаган ва объект биринчи босқичда - 500 нафар, иккинчи босқичда эса 1500 нафардан ортиқ сайёҳни қабул қилиш имкониятига эга. Бугуннинг ўзидаёқ 150 дан зиёд янги иш ўринлари яратилган. Шу билан, Тўдакўл кимники, деган, кўпчилик учун тушунарсиз бўлган саволга нуқта қўйилди.\n...Ҳаводан эркинлик нафаси уфуриб турган, тўлқинлар аллалайдиган, суви илиқ Тўдакўлда бўлишни истасангиз, ҳозирча қарийб 30 километр норавон йўлни босиб ўтишингизга тўғри келади. Кейин кўз олдингизда намоён бўладиган манзара туфайли бир оз толиқтирадиган бу адир-будир йўлларни бир онда унутиб юборасиз. Кираверишда иссиқлик ўлчайдиган санитар ходимнинг текширувидан ўтиб олсангиз бўлгани, пляж ҳудудида ҳам кўнгилдагидек ҳордиқ чиқариб, дўстларингиздан камида юзлаб "лайклар"ига лойиқ суратларни олиш мумкин.\n...Ҳозирча саноқли бўлган пальма дарахтлари ва 3 мингта янги экилган кўчатларни айтмаганда (декоратив дарахтлар сони объект қурилиб битказилганда 7 мингтани ташкил этиши кутилмоқда) , соҳил бўйи деярли соясиз - қумликлар ва ложувард кўлдан иборат. Аммо истовчилар учун соябонлар ҳам бор. Чор атрофга Муслим Магомаевнинг "Синяя вечность" умрбоқий таронаси янграмоқда. Беихтиёр, беш йиллар олдинга назар соласиз ва лойиҳа тўлиқ битгач қандай кўринишга келишини кўз олдингизга келтиришга уринасиз.\nКичик "Диснейленд", 50 кишилик отел, кема кўринишидаги ресторан, спа-салон, табиат қўйнидаги гумбазсимон шаклдаги уйлар... Ушбу лойиҳа ташаббускорларнинг "омад чиптаси"га айланишига ва энг оммабом туристик йўналишга айланишига, ишонгингиз келади.\nАйтганча, пляж бугун барча учун бепул. Тез кунда одам бошига 100 минг, 5 ёшгача бўлган болалар учун бепул нарх белгиланиши айтилмоқда.\nБу пулга исталганча чўмилишингиз, соҳил бўйида жой олган ёғоч лежаклардан фойдаланишингиз мумкин.\nҲа, сал вақт ўтиб, одамлар камераларга ҳам ўрганди, энди уларнинг ҳеч бирини нишонга олиб турган оператор қўрқитмас, аксинча, дам олувчилар ўзини чирпирак бўлиб сувга отиб, Магомаевга жўр бўлиб, қўшиқ айтиб бугунги кундан, пандемиядан кейин маҳаллий ҳукумат томонидан яратилаётган бу шароитлардан қувончдалигини намоён этардилар.\nКўркам ва бир қарашда ҳашаматли бу маскан 2022 йилда тўлиқ қуриб битказилади.\nАйтганча, истиқболда Ўзбекистоннинг энг яхши пляжи номига ҳозирданоқ даъвогарлик қилаётган Тўдакўлга Бухоро автовокзалидан тўғридан-тўғри рейслар қўйилиши ҳам кутилмоқда.


18:20 / 18.08.2017\nЎзбекистон мустақиллигининг 26 йиллик байрамига туҳфа сифатида Самарқанд вилояти Булунғур туманида бир қатор ижтимоий ва маиший объектлар янгидан қурилиб, қайта реконструкция қилиниб, фойдаланишга топширилди.\nЖумладан, жорий йилнинг 17 август куни туманда «Халқ қабулхонаси» учун янги қурилган бинонинг очилиш маросими бўлиб ўтди. Тадбирда Самарқанд вилоятининг «Халқ қабулхонаси» мудири Ш.Узоқов ва бошқа масъул мутасаддилар иштирок этишди.\nШу куннинг ўзида «Халқ банки» туман бўлими биноси қайта реконструкция қилиниб, фойдаланишга топширилди ва Булунғур туманининг чегара ҳудудида жойлашган «Хўжамазгил» МФЙнинг янги қурилган биноси ва ушбу маҳалла ҳудудида ҳам маиший хизмат кўрсатиш бинолари янгидан барпо этилиб, маҳалла фаолларига топширилди.\nТадбирда туман ташкилот раҳбарлари ва фаоллари иштирок этишди.\nХалқ қабулхонаси Булунғур тумани


16:57 20 Феврал 2020\n15:43 30.11.2019 (Янгиланган 15:44 30.11.2019) Ҳавола олиш\nТОШКЕНТ, 30 ноя — Sputnik. Америка стратегик разведкани амалга оширувчи учувчисиз учиш қурилмаси Россия чегараларида разведка ўтказди, бу ҳақда PlaneRadar ресурси материалларида айтилган, деб хабар қилмоқда РИА Новости.\nПортал маълумотларига кўра, АҚШ ҲҲК қарашли бўлган 11-2048 борт номерига эга RQ-4B-40 Global Hawk (FORTE10) деб номланувчи учувчисиз учиш қурилмаси НАТОнинг Сицилия оролидаги Сигонелла авиабазасидан ҳавога кўтарилган.\nМосква вақти билан 9:25 да дрон Ленинград ва Псков вилоятлари чегараси бўйлаб разведкани амалга оширган. Парвоз 16 километр баландликда ва соатига 600 км тезликда амалга оширилган.\nЧет эл учар аппаратлари Россия чегараси яқинида тез-тез разведкани амалга оширадилар. Уларни кўпинча Қрим ва Краснодар ҳудуди яқинида, Болтиқ денгизи устида ва Суриядаги Россия Мудофаа вазирлиги базалари устиларида қайд этишади.\nЖорий ҳафтада, "Красная газета" маълумотларига кўра, Россия сарҳадларида 23та учар аппаратларни рўйхатга олишган. Ҳаводан ҳужумга қарши кучлари навбатчи қирувчилари чегара бузилишига йўл қўймаслик учун 16 маротаба осмонга кўтарилган.\nРоссия Мудофаа вазирлиги америка қўмондонлигини кўплаб маротаба бу сингари разведка операцияларини ўтказишни тўхтатишга чақирган, лекин Пентагон бу талабни бажаришдан воз кечмоқда.


15:57 / 13.08.2017 2683 pdf Ўқиш режими + -\n1524. «Ибн Аббос розияллоҳу анҳумо:\nШарҳ: Дарҳақиқат, Аллоҳ таоло Қуръони Каримда умрани ҳажга қўшиб зикр қилган. Бу умранинг қанчалар улуғ ибодат эканлигига ёрқин далил бўла олади.\nАллоҳ таоло ҳаж ва умрани тугал адо этишга буюриб:\n«Аллоҳ учун ҳаж ва умрани тугал адо этинг», деган.\n«Ҳаж» сўзи луғатда «улуғ нарсани қасд қилиш» деган маънода келса, Ислом шариатида эса ҳаж деганда махсус маконда, махсус амаллар билан махсус ибодатни адо этиш тушунилади.\nҲаж фақат махсус вақтда адо қилинади. Хусусан, унинг бош рукни – Арофатда туриш Зулҳижжа ойининг тўққизинчи куни бўлиши шарт. Бошқа вақтда ҳар қанча турилса ҳам ҳаж ҳисобланмайди.\nҲаж ибодатини адо этиш учун Аллоҳ томонидан ирода қилинган Масжидул ҳаром, Арофат, Муздалифа, Мино каби жойлар махсус макон ҳисобланади. Бошқа жойларда бу ибодатларни адо этиш мумкин эмас.\nБунда эҳром, Каъбани айланиб тавоф қилиш, Сафо ва Марва орасида саъй қилиш, Арофатда туриш, Муздалифада тунаш, шайтонга тош отиш каби амаллар кўзда тутилган.\nБу ибодат аҳли аёлининг ҳожатидан ортиқча етарли маблағи бор, соғлом, омонликдаги хотиржам мусулмонга умрида бир марта фарз бўлади.\nУмра эса луғатда «зиёрат» ва «ободлик» маъноларини билдиради. Ислом шариатида эса Байтуллоҳни тавоф қилиб, Сафо билан Марва ўртасида саъй қилиб бажариладиган махсус зиёратга айтилади.\nУшбу оятда Аллоҳ таоло ҳаж ва умранинг фарзларини, шартларини тугал, бенуқсон қилиб, Аллоҳ учун адо этишга амр қилмоқда.\nШу билан бирга, унда ҳаж ёки умрани ният қилиб, ибодатни бошласангиз, охирига етказинг, деган маъно ҳам бор. Бу илоҳий амрга биноан, ҳаж ёки умрани ният қилиб, эҳромга кирган ҳар бир мусулмон уни охиригача мукаммал адо этишга уринади.\n1525. Ибн Умар розияллоҳу анҳумо:\n«Зиммасида ҳаж ва умра бўлмаган ҳеч ким йўқ», деди.\nШарҳ: Ҳар бир қодир бўлган мусулмоннинг зиммасида ҳаж қилиш вазифаси бўлганидек, умра қилиш ҳам бор.\n1526. Абу Розийн ал-Уқайлий розияллоҳу анҳудан ривоят қилинади:\n«Эй Аллоҳнинг Расули! Менинг отам қари чол. Ҳажга ҳам, умрага ҳам, сафарга ҳам қодир эмас», дедим.\n«Отангнинг номидан ҳаж ва умра қил», дедилар».\nШарҳ: Ушбу ривоятларни эътиборга олган жумҳури уламолар «Умра фарздир», деганлар. Абу Ҳанифа раҳматуллоҳи алайҳи эса «Мандуб», деганлар. У киши бу ижмоъларига қуйидаги ҳадиси шарифни далил қилганлар.\n1527. Жобир розияллоҳу анҳудан ривоят қилинади:\n«Набий соллаллоҳу алайҳи васалламдан умра ҳақида:\n«У вожибми?» деб сўралди.\n«Йўқ. Умра қилмоғингиз афзал», дедилар».\nТермизий, Аҳмад ва Байҳақийлар ривоят қилганлар.\n1528. Ибн Аббос розияллоҳу анҳудан ривоят қилинади:\n«Набий соллаллоҳу алайҳи васаллам ансорлардан бўлган Умму Синан исмли бир аёлга:\n«Биз билан ҳаж қилишингдан сени нима ман қилди?» дедилар.\n«Абу Фулоннинг иккита туяси бор эди. Бирида у билан ўғли ҳаж қилди. Бошқасида эса ғуломимиз суғориш ишларини олиб борарди», деди.\n«Рамазондаги умра ҳажга ёки мен билан бўлган ҳажга тенгдир», дедилар».\n1529. Бухорийнинг лафзида:\n«Қачон Рамазон бўлса, унда умра қилгин. Албатта, Рамазондаги умра ҳаждир», дейилган.\n«Умрадан умрагача иккисининг орасидаги нарса учун каффоратдир» деган ҳадис аввал ўтди.\nШарҳ: Бу ривоятларда умра, хусусан, Рамазон ойида қилинган умра фазилатли ибодат эканлиги таъкидланмоқда.\nУшбу ҳадиси шарифларда зикр қилинган ваъдадан умидвор бўлган кўплаб мусулмонлар ҳозирда ҳам Рамазони шарифда умра қилиш пайида бўладилар.\n1530. Абу Ҳурайра розияллоҳу анҳудан ривоят қилинади:\n«Жоним қўлида бўлган Зот ила қасамки, албатта, Ибн Марям Равҳадан ҳаж ёки умра учун ёхуд иккисини жамлаб, эҳром боғлаб, талбия айтажак», дедилар».\nШарҳ: Бу ҳадиси шарифдан ҳаж ва умра қиёматгача тўхтамай давом этадиган ибодат эканлиги, ҳатто Ийсо алайҳиссалом ҳам қиёматга яқин ер юзига тушганларида бу улуғ ибодатларни адо этишлари маълум бўлади.\n12:49 / 13.08.2017 2507\n16:05 / 13.08.2017 4594\n2047 19:29 / 03.08.2017\n1631 05:00 / 16.01.2017\n1630 05:00 / 16.01.2017\n5226 18:03 / 28.08.2017


Нақадар яхши банда!\nБиз кўпинча “Фалончи қандай яхши одам!”, “Фалона қандай яхши аёл!” деган сўзларни эшитиб қоламиз. Баъзан яқинларимизнинг биз ҳақимизда ҳам шундай дейишгани қулоғимизга кириб қолади. Шу тарзда мақталган киши дарҳол Аллоҳга ҳамд айтиши ва бу нарса қалбига фитна бўлмаслигини сўраши, мақталган яхши ишини янада кўпайтиришга уриниши, ташқи кўриниши мақтовга сазовор бўлганидек, ичини, қалбини ҳам шундай гўзал қилиш пайидан бўлмоғи керак. Энди мақтовчи осмонлару ернинг Робби бўлсачи? У Зот бандасига: “Нақадар яхши банда!” десачи? Бу бахт ҳаммага ҳам насиб этмайди. Фақатгина икки турдаги шахсга насиб этади.\nБиринчиси: Мусибатга учраган кимса Роббига юзланса, Унинг ҳикматини, илмининг мукаммаллигини, қудратини, тадбирининг гўзаллигини эсласа, зикр қилса ва Айюб алайҳиссаломга эргашиб сабр қилса. Зеро у зот касалликка учрадилар, фақирликка мубтало бўлдилар, фарзандларидан ва яқинларидан айрилдилар. Буларнинг барчаси Ҳаким Зотнинг синови эканини аниқ билдилар ва шунинг учун сабр қилдилар. Натижада Аллоҳ у кишини шундай деб мақтади:\n“Дарҳақиқат, Биз (Айюбни) сабр қилувчи деб топдик. У нақадар яхши бандадир! Ҳақиқатан, у (Аллоҳ йўлига) бутунлай қайтувчидир” (Сод, 44).\nИккинчиси: Неъматга эришган кимса Роббига юзланиб, Унинг эҳсонларини, яхшиликларини, ҳадяларини, карамини, марҳаматини ва лутфини эслаб зикр қилса ва бу неъматга шукр қилса, бу ишда Сулаймон алайҳиссаломга эргашса. Аллоҳ таоло у зотга аввал ҳам, кейин ҳам ҳеч кимга бермаган мулкни берди, шамолларни у зотга бўйсундириб қўйди, жин ва шайтонларни у кишига итоат қиладиган ва хизмат қиладиган қилиб қўйди. У зот бу неъмат ва фазилатларни ўзларига нисбат бериб, Мавлолари берган нарсалар ила ғурурга кетмадилар. Балки уларнинг барчасини синов учун берилган деб билиб, дин хизматига, малика Балқис ва унинг қавмини исломга даъват қилиш йўлида тасарруф қилдилар. Натижада қуйидаги зафарга эришдилар:\n“Довудга Сулаймонни ато этдик. (Сулаймон) нақадар яхши бандадир! Дарҳақиқат, у (Аллоҳ йўлига) бутунлай қайтувчидир” (Сод, 30).\nСиз ҳам шу шарафга ва илоҳий мақтовга эришиш учун ушбу икки буюк пайғамбарга эргашинг. Аллоҳ таоло бизга уларнинг қиссаларини бекорга келтирмади. Балки уларнинг изларидан боришимиз, уларга эргашишимиз ва нажотга эришишимиз учун келтирди. У Зот шундай деб марҳамат қилади:\n“Айнан ўшалар Аллоҳ ҳидоятга бошлаган зотлардир. Бас, (Сиз ҳам) уларнинг йўлига иқтидо қилинг!” (Анъом, 90).\nБанда Робби сари уларнинг изларидан бориб, сабр ва шукр мақомида турса, кўзлаган мақсадига, ўйлаган орзусига албатта эришади. Бунинг учун Мавлоси билан аҳдини янгилаб, Унга тавбаи насуҳ қилиб, ўзининг хорлигини, синиқлигини, муҳтожлигини, заифлигини У Зотга изҳор қилса, бу йўлда юқорида тилга олинган пайғамбарлардан ташқари, Набий алайҳиссаломнинг ҳам суннатларига амал қилса, иншааллоҳ, ҳақиқий ютуққа эришади. Мана шу ишлар охират сари бошланган сафар ва “Нақадар яхши банда!” мақоми учун энг керакли озуқалардир.\nАллоҳ таоло барчамизни Ўзининг энг яхши бандаларидан қилсин!